LV Eiropas Savienības Oficiālais Vēstnesis L 142/26

KOMISIJAS LĒMUMS

(2004. gada 22. septembris)

par valsts atbalstu, ko Apvienotā Karaliste plāno īstenot attiecībā uz British Energy plc

(izziņots ar dokumenta numuru K(2004) 3474)

(Autentisks ir tikai teksts angļu valodā)

(Dokuments attiecas uz EEZ)

(2005/407/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu, un jo īpaši tā 88. panta 2. punkta pirmo apakšpunktu,

ņemot vērā Eiropas Ekonomikas zonas līgumu, un jo īpaši tā 62. panta 1. punkta a) apakšpunktu,

uzaicinot ieinteresētās puses iesniegt savas atsauksmes saskaņā ar augstāk minētajiem noteikumiem (1) un ievērojot to atsauksmes,

tā kā:

I. PROCEDŪRA

(1) Apvienotās Karalistes valdība 2002. gada 9. septembrī izveidoja atbalsta paketi, lai glābtu Apvienotās Karalistes elektroenerģijas akciju sabiedrību British Energy plc (turpmāk – “BE”). Komisija 2002. gada 27. novembrī pieņēma lēmumu neizteikt iebildumus šī gadījuma sakarā (2). Saskaņā ar šo lēmumu Apvienotās Karalistes iestādēm bija līdz 2003. gada 9. martam jāiesniedz BE pārstrukturēšanas vai likvidācijas plāns vai arī jāapliecina, ka atbalsta līdzekļi ir atmaksāti.

(2) Apvienotās Karalistes iestādes 2003. gada 7. martā informēja Komisiju par pārstrukturēšanas plānu. Apvienotās Karalistes valdības iesniegums tika reģistrēts kā valsts atbalsta lieta Nr. 45/2003 pēc tam, kad daži pārstrukturēšanas pasākumi, kuri varbūt ietvēra atbalstu, jau bija stājušies spēkā. Sīkāka informācija tika iesniegta 2003. gada 13. martā. 2003. gada 28. martā notika sanāksme, kurā piedalījās Komisijas un Apvienotās Karalistes iestāžu pārstāvji. Komisija 2003. gada 21. aprīlī nosūtīja Apvienotās Karalistes iestādēm lūgumu sniegt informāciju, uz kuru Apvienotās Karaliste iestādes sniedza atbildi 2003. gada 2. maijā.

(3) Komisija ar 2003. gada 23. jūlijā datētu vēstuli informēja Apvienoto Karalisti par savu lēmumu uzsākt EK Līguma 88. panta 2. punktā minēto procedūru attiecībā uz šo atbalstu.

(4) Komisijas lēmums uzsākt procedūru tika publicēts Eiropas Savienības Oficiālajā Vēstnesī (3). Komisija aicināja ieinteresētas puses sniegt atsauksmes.

(5) Apvienotās Karalistes iestādes sniedza Komisijai komentārus par procedūras uzsākšanu savā 2003. gada 22. augusta vēstulē, kuru Komisija reģistrēja tajā pašā dienā.

(6) Komisija saņēma ieinteresēto pušu atsauksmes un nosūtīja tās Apvienotajai Karalistei, kurai bija iespēja uz tiem atbildēt; tās atsauksmes tika saņemtas vēstulē, kas datēta ar 2003. gada 29. oktobri un reģistrēta Komisijā 2003. gada 30. oktobrī.

(7) Komisija tikās ar Apvienotās Karalistes iestādēm 2003. gada 7. oktobrī. Pēc šīs tikšanās Apvienotās Karaliste sniedza informāciju vēstulē, kas bija datēta ar 2003. gada 5. novembri un tika reģistrēta 2003. gada 10. novembrī. Vēl viena tikšanās notika 2003. gada 28. novembrī. Komisija 2003. gada 5. decembrī nosūtīja Apvienotajai Karalistei lūgumu sniegt informāciju, uz ko Apvienotā Karaliste atbildēja 2003. gada 22. decembrī. Nākamā tikšanās bija 2004. gada 2. februārī. Apvienotā Karaliste iesniedza informāciju 2004. gada 4. februārī. Jaunu informāciju Apvienotā Karaliste iesniedza 2004. gada 10. martā. Nākamā sanāksme bija 2004. gada 22. martā. Komisija nosūtīja jaunu pieprasījumu 2004. gada 19. aprīlī, uz ko Apvienotā Karaliste atbildēja 2004. gada 11. maijā. Tad sanāksme notika 2004. gada 7. jūnijā. Jauna informācija tika iesniegta 2004. gada 1. jūlijā un sanāksme notika 2004. gada 29. jūlijā. Apvienotā Karaliste iesniedza papildu informāciju 2004. gada 23. augustā.

II. ATBALSTA SĪKS APRAKSTS

1. Atbalsta saņēmējs

a) A/S British Energy grupa

(8) British Energy (BE) ir elektroenerģijas ražotājs. Apvienotā Karaliste to privatizēja 1996. gadā. Izņemot trīs īpašas akcijas, kuras pieder Apvienotās Karalistes varas iestādēm (viena BE akcija un pa vienai abos galvenajos Apvienotās Karalistes meitas uzņēmumos), BE patlaban pilnībā ir privāto ieguldītāju īpašums.

(9) Privatizācijas brīdī BE komercdarbības galvenie komponenti bija sešas atomelektrostacijas Anglijā un divas Skotijā. BE joprojām tās izmanto, un to kopējā reģistrētā jauda ir 9 820 MW: Anglijā un Velsā 7 281 MW, bet Skotijā 2 539 MW. BE ir Apvienotajā Karalistē vienīgais privātajam sektoram piederošais atomelektrostaciju operators. BE apgādā ar elektroenerģiju vairumtirdzniecības tirgu un dažus lielos industriālos un komerciālos (“I&C”) patērētājus, bet nepiedāvā elektroenerģiju cita veida mazumtirdzniecībā.

(10) Pēc privatizēšanas BE ar 50 % dalību ir izveidojusi kopuzņēmumu ASV (kura nosaukums ir Amergen), lai pirktu un ekspluatētu ASV atomelektrostacijas, kā arī ieguvusi 82,4 % nomas tiesību no Bruce Power LP Ontario, Kanādā. Apvienotajā Karalistē 1999. gadā BE ieguva mazumtirdzniecības piegādes tiesības uzņēmumā South Wales Electricity (kuru 2000. gadā pārdeva), kā arī 2000. gadā iegādājās ar oglēm kurināmo 1 970 MW Egboro staciju, lai nodrošinātu labāku elastību un kā drošības pasākumu, ja tās atomelektrostacijas pārtrauktu enerģijas piegādi.

(11) No astoņām Apvienotajā Karalistē izvietotajām BE atomelektrostacijām septiņās ir moderni gāzes dzesēšanas reaktori (“AGR”), kuri projekta un tehnoloģijas ziņā Apvienotajā Karalistē ir unikāli. Astotais ir Sizewell B; tajā reaktoru dzesē ūdens ar regulējamu spiedienu (“PWR”); šādu projektu un tehnoloģiju izmanto daudzās valstīs.

(12) BE galvenie meitas uzņēmumi Apvienotajā Karalistē ir: — British Energy Generation Ltd (“BEG”), kuram pieder un kurš ekspluatē minētās sešas atomelektrostacijas Anglijā un kuram ir licence piegādāt enerģiju tiešā uzņēmumiem; — British Energy Generation (UK) Ltd (“BEGUK”), kuram pieder un kurš ekspluatē abas atomelektrostacijas Skotijā; — Eggborough Power (Holdings) Ltd (“EPL”), kuram pieder un kurš ekspluatē Egboro ar oglēm kurināmo staciju Anglijā; — British Energy Power & Energy Trading Ltd (“BEPET”), kurš pārdod visu BE saražoto enerģiju (izņemot tiešās piegādes) un pārvalda tirgus riska faktorus.

b) Trīs nesenie notikumi

(13) Tā kā enerģijas cenas tirgū, kurā darbojas BE, ir ievērojami kritušās, pie tam BE nepietiekamā riska ierobežošana un neplānotie pārtraukumi spēkstaciju darbā, BE ieņēmumi no spēkstaciju ekspluatācijas 2002. gadā ir ievērojami samazinājušies. Sakarā ar nemainīgo izmaksu lielo īpatsvaru (4) BE atomelektrostaciju kopējās izmaksās BE ir maz iespēju uz cenu krišanos reaģēt ar izmaksu samazināšanu.

(14) Cenas krišanās par 8,56 GBP/MWh, kas bija vērojama divu gadu laikā pirms 2002. gada, nozīmē ikgada ienākumu samazinājumu 642 miljonu GBP apmērā, rēķinot uz 75 TWh (BE spēkstaciju jaudu finanšu gadā). Šī cenu krituma ietekmi uz BE ienākumiem nav pietiekami mazinājuši ne elektroenerģijas tirdzniecības līgumi, ne arī tiešās pārdošanas pasākumi.

(15) Šo apstākļu rezultātā 2002. gada vasarā ievērojami pasliktinājās BE skaidrās naudas stāvoklis, jo skaidrās naudas bilance samazinājās no 231 miljoniem GBP 2002. gada aprīļa sākumā līdz pat 78 miljoniem GBP 2002. gada augusta beigās, pie kam 2002. gada jūnija beigās samazināšanās tendence kļuva straujāka. Līdztekus ievērojamam skaidrās naudas atlikuma samazinājumam, BE bija gaidāmi lieli skaidrās naudas izdevumi laika periodā no 2002. gada septembra līdz 2003. gada martam. Šī skaidrās naudas aizplūšana ietvēra maksājumus British Nuclear Fuel Limited (“BNFL”) saskaņā ar patērētās degvielas apsaimniekošanas līgumiem, ievērojamās kapitālās izmaksas BE piederošajā Bruce Power uzņēmumā Kanādā un pirmās iemaksas kārtošanu par parādzīmēm, kuru termiņš bija 2003. gada marts.

(16) 2002. gada 5. septembrī, Ņemot vērā neveiksmīgo obligāciju piedāvājumu vasarā un bažas par spēju likt lietā neizmantotos banku piedāvājumus, juristi konsultēja BE valdi, ka uzņēmums nespēs samazināt kredītu izmantošanu. Direktoru valde nevarēja apgalvot, ka uzņēmums varēs atmaksāt šādus kredītus, samazināta kredītu izmantošana būtu pielīdzināma darbībai bez jebkādām pamatotām izredzēm, ka uzņēmums varētu izvairīties no likvidācijas sakarā ar maksātnespēju. Šī iemesla dēļ BE meklēja finansiālu atbalstu no Apvienotās Karalistes varas iestādēm, lai izvairītos no maksātnespējas procesa. Ar Komisijas 2002. gada 27. novembra lēmumu finansiālais atbalsts tika apstiprināts kā atbalsts uzņēmuma glābšanai.

(17) Ar šo lēmumu tika noteikts, ka Apvienotās Karalistes valdībai ir jāinformē Komisija par uzņēmuma likvidāciju vai pārstrukturēšanas plānu, vai arī jāsniedz pierādījums, ka līdzekļi ir atmaksāti pilnā mērā un/vai garantijas termiņš ir beidzies; šis paziņojums bija jāsniedz ne vēlāk kā 6 mēnešus pēc atbalsta plāna apstiprināšanas. Apvienotās Karalistes valdība 2003. gada 7. martā ziņoja Komisijai par BE pārstrukturēšanas plānu.

2. Pārstrukturēšanas plāns

a) BE grūtību cēloņi

(18) Apvienotās Karalistes valdība ir noskaidrojusi BE grūtību cēloņus.

(19) Atšķirībā no citiem lielajiem privātajiem enerģijas ražotājiem, BE nepieder savs mazumtirdzniecības klientu tīkls, kas radītu dabisku nodrošinājumu pret risku, kas saistās ar elektroenerģijas vairumtirdzniecības cenām. BE pārdod elektroenerģiju galvenokārt vairumtirdzniecības tīklā un tikai nelielu daļu piegādā tiešā veidā lielajiem rūpniecības un tirdzniecības (“I&C”) patērētājiem.

(20) BE stāvoklis mazumtirdzniecības tīklā, apgādājot lielos I&C patērētājus, nenodrošināja uzņēmumu pret vairumtirdzniecības cenu kritumu. Šajā tirgū kopš 1994. gada ir pilnā mērā darbojusies konkurence. Tas ir konkurētspējīgs tirgus, kur patērētāji jūtīgi reaģē uz cenām. Arī šajā tirgū cenas ir kritušās. Tās vairumā gadījumu ir tiešā veidā jāsedz patērētājiem. Līdz ar to mazumtirdzniecības peļņa, kas varētu izlīdzināt krītošās vairumtirdzniecības cenas, nav palielinājusies.

(21) Atomelektrostacijām ir raksturīgs ļoti liels nemainīgo izmaksu īpatsvars un mazas mainīgās izmaksas (5).

(22) Daļa no BE nemainīgajām izmaksām ir raksturīgas vienīgi atomelektrostacijām. Pirmkārt, saistības sakarā ar atomreaktoru apstādināšanu nav proporcionālas ražošanas apjomiem; proporcionalitāte tiek ievērota vienīgi termiņu noteikšanā sakarā ar slēgšanu. Otrkārt, izlietotās degvielas apsaimniekošanas izmaksas, t.i., par tās pārstrādi, uzglabāšanu un galīgo apglabāšanu, ir pieskaitāmas nemainīgajām izmaksām attiecībā uz reaktorā jau ievietoto degvielu.

(23) No otras puses, atomelektrostaciju mainīgās izmaksas ir mazākas par sistēmas pārējo iekārtu, t.sk. arī citu pamatslodzes spēkstaciju, izmaksām.

(24) Sakarā ar tirgus cenu krišanos ievērojami ir samazinājusies BE ienākumu līmeņa un nemainīgo izmaksu savstarpējā attiecība. Rezultātā lielā mērā ir samazinājušies tie līdzekļi, ko var izmantot lielo nemainīgo izmaksu segšanai, pie kam šīs izmaksas galvenokārt ir finansiālas izmaksas un saistības sakarā ar kodoldrošību, kas rodas no agrākās darbības. Tas ir novedis pie grūtībām nokārtot maksājumus kreditoriem, kas radīja nepieciešamību finansiāli pārstrukturēt komercdarbību.

(25) Līdztekus ilgtermiņa nemainīgajām izmaksām, kas saistās ar atbildību par kodoldrošību, BE ir bijušas grūtības arī ar lielajām īsāka termiņa nemainīgajām izmaksām – finanšu izdevumiem, kas palielinājušies sakarā ar kapitāla atdošanu akcionāriem, Egboro un Ziemeļamerikā iegūtajiem īpašumiem, kā arī sakarā ar izmaksām, ko rada enerģijas iepirkšanas līgumi.

(26) BE ienākumu zaudējumus pēc elektroenerģijas vairumtirdzniecības cenu krišanās vēl vairāk palielināja neparedzētie un nopietnie energoapgādes pārtraukumi no BE Torness 2 un Dungeness B spēkstacijām. BE2002. gada 13. augustā paziņoja, ka sakarā ar neplānotiem energoapgādes pārtraukumiem Tornesā, atomelektrostaciju plānotais enerģijas ražošanas līmenis Apvienotajā Karalistē tiek samazināts no 67,5 TWh līdz 63 TWh (± 1 TWh).

b) Pārstrukturēšanas pasākumi

(27) Pārstrukturēšanas pakete sastāv no tālāk minētajiem 7 pasākumiem, par ko savstarpēji vienojās BE, tās lielākie kreditori (ieskaitot kodoldegvielas apstrādes uzņēmumu BNFL) un Apvienotās Karalistes valdība: — Pasākums A : Pasākumi, kas saistīti ar kodoldrošības saistību finansēšanu — Pasākums B : Ar degvielas apriti saistītie pasākumi, kas saskaņoti ar BNFL — Pasākums C : Pasākumi sakarā ar maksājumu termiņa atlikšanu — Pasākums D : Nozīmīgo kreditoru pārstrukturēšanas pakete — Pasākums E : Jaunas tirdzniecības stratēģijas ieviešana — Pasākums F : Aktīvu pārdošana, lai palīdzētu finansēt pārstrukturēšanu — Pasākums G : Vietējo nodokļu maksājumu atlikšana.

(28) Šie pasākumi ir sīkāk raksturoti apsvērumos (29) līdz (102).

(29) Saistības sakarā ar kodoldrošību vispirms rodas tādēļ, ka ir nepieciešams pārstrādāt vai uzglabāt izlietoto kodoldegvielu un pēc tam no tās atbrīvoties (“pēcprocesa saistības”), kā arī rodas no nepieciešamības slēgt atomelektrostacijas, kad ir izbeidzies to lietderīgais darbmūžs (“Saistības sakarā ar slēgšanu”).

(30) Attiecībā uz dažām pēcprocesa saistībām BE ir noslēgusi līgumus par izlietotās degvielas apsaimniekošanas pakalpojumiem ar BNFL (“Līgumsaistības”). Līgumsaistībās ir paredzētas summas, ko BE saskaņā ar līgumu maksā BNFL nākotnē par AGR izlietotās kodoldegvielas pārstrādi un/vai uzglabāšanu un par citiem pakalpojumiem sakarā ar izlietotās kodoldegvielas apsaimniekošanu. Līgumos ir paredzēta izmantotās kodoldegvielas un ar to saistīto atkritumu pārstrāde un uzglabāšana attiecībā uz AGR staciju degvielu vismaz līdz 2038. vai 2086. gadam. Šajos līgumos ir norādīta galvenokārt nemainīga cena un visi tehniska rakstura riska faktori, kas saistās ar izlietotās kodoldegvielas uzglabāšanu un pārstrādi, ko uzņemas BNFL. Visā līguma darbības laikā BE patur īpašuma tiesības uz visu izlietoto degvielu un lielāko daļu no procesā radītajiem atkritumiem.

(31) Ir citas pēcprocesa saistības, kuras var attiekties vai neattiekties uz to pašu izlietoto degvielu, par ko patlaban nav noslēgts pakalpojumu sniegšanas līgums (“Līgumos neietvertās saistības”). Līgumos neietvertās saistības galvenokārt attiecas uz izlietotās kodoldegvielas, plutonija, urāna vai atkritumu galīgo izvietošanu, kad atkritumi rodas, pārstrādājot AGR degvielu, uzglabājot un galīgi atbrīvojoties no izlietotās PWR degvielas, tai skaitā sausās noliktavas izbūvēšanu pie Sizewell B spēkstacijas, kā arī attiecas uz darbības atkritumu uzglabāšanu un izvietošanu.

(32) Saistības sakarā ar slēgšanu ietver izmaksas par atomelektrostacijas atbrīvošanu no kodoldegvielas, atsārņošanu un demontēšanu pēc tam, kad stacija ir pārtraukusi ražot elektroenerģiju. Parasti slēgšanu var raksturot kā trīs posmus: — 1. posms: reaktora atbrīvošana no kodoldegvielas uzreiz pēc stacijas slēgšanas un degvielas aizvākšana no spēkstacijas; — 2. posms: nevajadzīgo palīgbūvju nojaukšana, reaktora kompleksie drošības pasākumi un nodrošināšana pret atmosfēras iedarbību; pēc tam staciju ilgāku laiku uztura un uzrauga; — 3. posms: reaktora demontāža, lai teritoriju varētu izmantot citām vajadzībām (nogaidot vismaz 85 gadus pēc ražošanas izbeigšanas AGR spēkstacijās un līdz 50 gadiem ilgi PWR spēkstacijās).

(33) Līdz šim atbildība par kodoldrošību ir kārtota ar dažādiem finansēšanas pasākumiem. Privatizācijas laikā tika izveidots īpašs Atomreaktoru slēgšanas fonds (Nuclear Decommissioning Fund – “NDF”) kā sabiedrība ar ierobežotu atbildību, kuras akcijas pieder neatkarīgam trestam. Fonda dibināšanas mērķis bija uzkrāt atsevišķus līdzekļus, kurus izmantotu, lai segtu daļu no atomelektrostaciju slēgšanas saistībām. Visas pārējās kodoldrošības saistības bija paredzēts segt no BE darījumu skaidrās naudas plūsmas. Tomēr, samazinoties BE ieņēmumiem, šī kārtība vairs negarantē kodoldrošības saistību finansēšanu.

(34) Apvienotās Karalistes valdība savā pārstrukturēšanas plānā ir ietvērusi vairākus instrumentus, lai vismaz daļēji uzņemtos finansiālo atbildību par kodoldrošības saistību izpildi. Šie jaunie instrumenti tiks izveidoti reizē ar jaunu kārtību, kādā BE iemaksā līdzekļus, lai segtu kodoldrošības saistību izmaksas, kā arī lai pārvaldītu BE kodoldrošības saistību kārtošanu.

(35) Pārstrukturēšanas plāns paredz, ka esošais fonds (NDF) tiek paplašināts vai papildināts, izveidojot jaunu, respektīvi, Kodoldrošības saistību fondu (Nuclear Liabilities Fund – “NLF”). NLF tiek veidots kā sabiedrība ar ierobežotu atbildību, kuras akciju īpašnieks ir neatkarīgs trests. Ir paredzēts, ka NLF segs līgumos neietvertās izmaksas un spēkstaciju slēgšanas saistības attiecībā uz: a) visu AGR degvielu, kura ievadīta BE reaktoros pirms tam, kad tiek izpildīti visi nosacījumi saistībā ar pārstrukturēšanu, t.sk., ar Komisijas lēmumu par pārstrukturēšanas plānu (“Pārstrukturēšanas spēkā stāšanās diena”) attiecībā uz visu PWR degvielu, kā arī darba atkritumu uzglabāšanu un aizvešanu no spēkstacijām; b) visas BE 1. posma saistības sakarā ar spēkstaciju slēgšanu; c) visas BE 2. un 3. posma saistības sakarā ar spēkstaciju slēgšanu tādā mērā, kādā NDF uzkrājumi ir nepietiekami, lai nokārtotu 2. un 3. posma saistības sakarā ar spēkstaciju slēgšanu, kad maksājumam ir pienācis termiņš.

(36) Kad sākas pārstrukturēšana, BE iemaksā NLF sekojošās summas: a) nemainīga lieluma iemaksas par spēkstaciju slēgšanas saistību izpildi, kas ir 20 miljonu GBP gadā, indeksējot šo summu saskaņā ar mazumtirdzniecības cenu indeksu (“MCI”), bet samazinot to spēkstaciju slēgšanas gaitā; b) 150 000 GBP, indeksējot šo summu saskaņā ar MCI, par katru tonnu PWR degvielas tonnu, kas ievadīta Sizewell B reaktorā pēc dienas, kad ir izpildīti visi nosacījumi, kas noteikti ar pārstrukturēšanas spēkā stāšanās dienu. Saskaņā ar Apvienotās Karalistes iestāžu viedokli 150 000 GBP par tonnu ir cena, kas atbilst starptautiski noteiktām izmaksām par izlietotās kodoldegvielas apsaimniekošanu; c) jaunas parādzīmes 275 miljonu GBP vērtībā par labu NFL. Jaunās parādzīmes būs ar augstu prioritāti un nenodrošinātas; d) maksājumus, kas sākotnēji būs noteikti kā 65 % no BE konsolidētās neto skaidras naudas plūsmas pēc nodokļa nomaksas un pēc finansēšanas izmaksu nokārtošanas un pēc skaidrās naudas iemaksas rezerves fondā (“NLF maksājumi”). Šie maksājumi turpmāk tiek saukti par “cash sweep” (skaidrās naudas izmantošana aizņēmuma summas mazināšanai). Arī NLF pilnvarniekiem būs tiesības laiku pa laikam pilnībā vai daļēji pārvērst iemaksas NLF par zināmu skaitu BE akcijām. Kamēr šīs akcijas pieder NLF, tās nebūs balsstiesīgas, jo pretējā gadījumā tās veidotu 30 % vai vairāk no visām BE balsstiesībām.

(37) Skaidrās naudas plūsmas procentu izteiksmi, uz ko pamatojas iemaksas NLF, var laiku pa laikam pielāgot, ievērojot godīguma un saprāta principus, tā lai akcionāri gūtu labumu no ieturētās naudas plūsmas un peļņas, ko dod jauna parakstīšanās uz BE akcijām, kā arī lai NLF un akcionāru stāvokli nepasliktinātu uzņēmuma sadalīšana, vērtspapīru izsniegšana akcionāriem vai citas darbības attiecībā uz uzņēmumu.

(38) Nemainīgie ikgada 20 miljonu GBP maksājumi (kas tiek indeksēti un samazinās līdz ar spēkstaciju slēgšanu), ko saņem NLF vai NDF sakarā ar spēkstaciju slēgšanas saistībā, tiks palielinātas līdz pašreizējai neto bāzes vērtībai (diskontētas saskaņā ar diskonta likmi, kas piemērojama NLF vai NDF atkarībā no konkrētās situācijas) un būs nekavējoties kārtojami BEG vai BEGUK maksātnespējas gadījumā. Palielināto maksājumu (maksājumus) garantēs visi galvenie BE grupas uzņēmumi un nodrošinās ķīlas veidā ar saviem līdzekļiem.

(39) NLF pilnvarniekiem nebūs citu uzdevumu vai pienākumu kā vienīgi fonda un tā ieguldījumu apsaimniekošana, kā arī maksājumu kārtošana par akceptējamiem izdevumiem. Tas nozīmē arī novērtēt, vai NLF būtu izdevīgi dažus NLF maksājumus atlikt vai pārvērst tos īpašnieka akcijās. NLF pilnvarniekiem nav tiesību pārskatīt saistības, finansēšanas prasības vai noteikt BE iemaksas.

(40) Apvienotās Karalistes valdība veiks četrus tālāk minētos pasākumus attiecībā uz kodoldrošības saistību finansēšanu.

— Atbildības uzņemšanās par BE saistībām sakarā ar agrākajiem līgumiem par izlietoto degvielu

(41) Apvienotās Karalistes valdība apsola uzņemties atbildību par BE saistībām saskaņā ar BE un BNFL savstarpējiem līgumiem (“Agrākie līgumi par izlietoto degvielu”), kas attiecas uz (i) AGR izlietotās degvielas pārstrādi un/vai uzglabāšanu, ja degviela ir iepildīta reaktoros pirms pārstrukturēšanas spēkā stāšanās dienas, un (ii) citiem pakalpojumiem sakarā ar rezervuāra apkopi, skābekļa pārvaldību un sliežu transportu saskaņā ar spēkā esošajiem līgumiem, kas noslēgti ar BNFL.

(42) Šis pasākums neattiecas uz maksājumiem par degvielu, kura iepildīta AGR pēc pārstrukturēšanas spēkā stāšanās dienas, jo tās izmaksas joprojām jāsedz BE saskaņā ar jauniem līgumiem, kuri noslēgti BE un BNFL komerciālo sarunu rezultātā. Pasākums arī neattiecas uz maksājumiem sakarā ar PWR degvielu, jo tās atkritumus nepārstrādā BNFL, bet gan tiešā veidā apsaimnieko, t.i., uzglabā, BE.

— Pasākums NLF līdzekļu trūkuma gadījumā, lai finansētu 1. posma saistības sakarā ar spēkstaciju slēgšanu un līgumos neietvertās saistības.

(43) Apvienotās Karalistes valdība apņemas kompensēt jebkādu NLF līdzekļu trūkumu, lai nokārtotu 1. posma saistības sakarā ar spēkstaciju slēgšanu un līgumos neparedzētās saistības (ieskaitot Sizewell B sausās noliktavas būvniecības izmaksas un galīgo degvielas apglabāšanu).

— Pasākums NLF līdzekļu trūkuma gadījumā, lai finansētu 2. un 3. posma saistības sakarā ar spēkstacijas slēgšanu

(44) Apvienotās Karalistes valdība apņemas kompensēt jebkādu līdzekļu trūkumu NLF ietvaros, lai nokārtotu 2. un 3. posma saistības sakarā ar spēkstacijas slēgšanu.

— Īpaša nodokļa atlikšana

(45) Šeit minētie Apvienotās Karalistes valdības pasākumi tiks uzskatīti par līdzekļu papildinājumu BE bilancē, kas attiecīgi tiek ņemts vērā peļņas un zaudējumu atskaitē. Parastos apstākļos uzņēmumam būtu jāmaksā nodokļi. Kā paskaidro Apvienotās Karalistes valdība, nodokļu neiekasēšana nozīmētu, ka Apvienotās Karalistes valdībai jāpalielina BE sniedzamā atbalsta “bruto” līmenis pārstrukturēšanas procesā, palielinot to par nodokļu summu, kas tiktu maksāta par piešķirto subsīdiju, lai BE pēc pārstrukturēšanas būtu maksātspējīgs uzņēmums.

(46) Lai izvairītos no šīs situācijas, Apvienotās Karalistes iestādes patlaban ievieš īpašus nodokļa neiekasēšanas tiesību aktus, kas darbotos uz Elektrības likuma pamata. Bez šāda nodokļa neiekasēšanas likuma ar nodokli būtu apliekami ienākumi aptuveni 3 152 miljonu GBP apmērā. Kā paskaidro Apvienotās Karalistes valdība, nodokļa neiekasēšanas tiesību akti ir izveidoti tā, lai nodrošinātu, ka nākotnē BE nesaņems nekādus nevienlīdzīgu nodokļa atvieglojumus. Ja vēlāk palielināsies uzņēmuma vērtība sakarā ar cenu izmaiņām vai revalorizāciju, šīs vērtības tiks apliktas ar nodokli, tādējādi izlīdzinot BE saņemto nodokļa atvieglojumu, kad peļņas un zaudējumu pārskatā tiks parādīti papildu izdevumi.

(47) Tālāk redzamajā 1. tabulā sniegts minēto atbalsta instrumentu vērtējums Apvienotās Karalistes iestāžu skatījumā. Šie vērtību aprēķini ir lielā mērā neprecīzi. Ļoti nedroši ir skaitļi, kas rāda atbalstu kodoldrošības saistību izmaksās un BE ieguldījumu šo izmaksu segšanā. Saistību izpilde tiešām attiecas uz ārkārtīgi ilgiem laika periodiem. Piemēram, BE nevar plānot AGR demontāžas sākšanu, iekams nav pagājuši vismaz 85 gadi pēc enerģijas ražošanas izbeigšanas šajā spēkstacijā, savukārt izlietotās degvielas apsaimniekošanai ir jāturpinās nenoteikti ilgu laiku. Turklāt ir vēl daudzi uzdevumi, tai skaitā AGR slēgšana, par ko patlaban trūkst tiešas pieredzes. Kopš atbalsta izziņošanas tā aprēķinātā vērtība ir mainījusies. Galvenie iemesli ir pieaugušie ieņēmumi no cash sweep sakarā ar uzlabojumiem BE darbības prognozē, inflācijas ietekme, maksājamo summu korekcijas saskaņā ar pasākumu, kas attiecas uz agrākajiem līgumiem par izlietoto degvielu, AGR agrāk izlietotās degvielas daudzumu palielinājums sakarā ar uzsāktās pārstrukturēšanas vēlāku spēkā stāšanos, kā arī Atomelektrostaciju slēgšanas fonda līdzekļu vērtības pieaugums, kas atspoguļo visjaunāko tirgus vērtību. 1. tabula Pasākuma A atbalsta instrumentu vērtējums, pamatojoties uz 2004. gada jūlija prognozēm (6) (miljoni GBP) Sākotnēji iesniegtie dati Pašreizējās prognozes PNV (diskontēta par 5,4 % no nomināla (7)) Maksājumu kopsumma nākotnē (bez diskonta) PNV (diskontēta par 5,4 % no nomināla (7)) Maksājumu kopsumma nākotnē (bez diskonta) Pasākums sakarā ar līgumiem par agrāk izlietoto degvielu 2 185 3 218 2 377 3 067 Pasākums sakarā ar līgumos neietvertām saistībām 750 3 166 951 3 375 Pasākums attiecībā uz saistībām sakarā ar slēgšanu 879 4 917 1 115 5 062 BE iemaksātās summas NLF – 1 432 – 1 845 – 2 007 – 2 510 Neto summas, ko maksās valsts sekretārs 197 6 238 59 5 927 Nodokļa neiekasēšana 916 946 1 047 1 077 Kopā 3 298 10 402 3 483 10 071 Sākotnējais iesniegums: Naudas plūsmas pēc 2003. g. marta vērtējuma 2002. g. decembra cenās Pašreizējās prognozes: Naudas plūsmas pēc 2004. g. marta vērtējuma 2004. g. cenās

(48) BNFL nodrošina kodoldegvielu BE visiem AGR reaktoriem, kā arī apstrādā vai uzglabā šo degvielu pēc izlietošanas (8).

(49) Saskaņā ar pārstrukturēšanas plānu sabiedrība BNFL, kas ir BE lielākais atsevišķais kreditors, ir piekritis mainīt ar BE noslēgtos līgumus attiecībā uz degvielas piegādi un izlietotās degvielas apstrādi.

(50) Pirms pārstrukturēšanas BE un BNFL noslēdza degvielas piegādes līgumus BEG un BEGUK attiecīgi 1997. un 1995. gadā. Tiem bija jābūt spēkā līdz 2006. gada 31. martam, bet bija paredzēts pēc šī datuma līgumus par jaunu apspriest un pagarināt attiecībā uz BEG, kā variantu minot arī līguma pagarināšanu attiecībā uz BEGUK.

(51) Maksa par degvielas piegādi bija noteikta kā fiksēts ikgada maksājums, kam pieskaitāma mainīga maksa atkarībā no degvielas sastāva. Maksa tika noteikta, ievērojot korekciju saskaņā ar inflācijas rādītāju.

(52) Atkārtoti apspriestie degvielas piegādes noteikumi stājās spēkā ar 2003. gada 1. aprīli, kad iepriekšējam nolīgumam tika pievienoti pielikumi. Jaunie noteikumi arī kalpos kā jaunās beztermiņa nolīguma pamats, nosakot AGR apgādi ar degvielu pēc 2006. gada 31. marta, kas stāsies spēkā 2006. gada 1. aprīlī.

(53) Saskaņā ar jaunajiem noteikumiem fiksētie ikgada maksājumi, ko paredzēja agrākais nolīgums, tiks samazināti par 5 miljoniem GBP gadā, un tiks vēlreiz piemērots diskonts, kas saistīts ar pamatslodzes elektrības cenām, tomēr nepārsniedzot 15 miljonus GBP (uz abiem noteikumiem attiecas 2003. gada cenas un indeksācija saskaņā ar mazumtirdzniecības cenu indeksu (MCI)). Citā ziņā cenas paliks tādas, kā minēts iepriekšējos līgumos.

(54) Attiecībā uz degvielas piegādēm pēc 2006. gada 1. aprīļa, ievērojot, ka vismaz 4 no 7 AGR stacijām nebūs slēgtas, fiksētā BE maksājamā summa būs 25,5 miljoni GBP, no kā tiek atskaitīts iepriekš minētais diskonts, bet maksājuma mainīgā daļa (kā to paredz esošie līgumi) būs vienāda ar 191 000 GBP par tonnu urāna. Šīs cenas ir noteiktas saskaņā ar 2002. gada valūtas vērtībām un attiecīgi tiks indeksētas pēc MCI.

(55) Laikā, kad darbosies tikai trīs vai vēl mazāks skaits spēkstaciju, cenu var noteikt saskaņā ar BE un BNFL kopējas speciālistu grupas rekomendācijām, kad kad būs pabeigts pētījums par BNFL degvielas sagatavošanas iekārtu darbības beigšanas optimizācijas programmu.

(56) 1995. gadā BEG un BEGUK likumīgie priekšgājēji (attiecīgi Nuclear Electric un Scottish Nuclear) noslēdza ilgtermiņa līgumus ar BNFL par radiaktīvās AGR degvielas uzglabāšanu, pārstrādi un ar to saistītajiem pakalpojumiem. BEGUK (toreiz Scottish Nuclear) 1995. gadā atkārtoti noslēdza līgumu par visas AGR degvielas ilgtermiņa uzglabāšanu, ja tāda radīsies papildus pārstrādes līgumā jau minētajiem apjomiem. BEG 1997. gadā parakstīja vēl vienu līgumu par izlietotās degvielas apsaimniekošanas pakalpojumiem, kurā bija minēti visi stacijas darbmūža laikā radušies radioaktīvie AGR degvielas apjomi papildus tiem, kuri piegādāti no BEG reaktoriem saskaņā ar 1995. gada līgumu. Visi šeit minētie līgumi turpmāk tiks saukti par “esošajiem izlietotās degvielas apsaimniekošanas nolīgumiem”. Šis nolīgums paredz pakalpojumu sniegšanu vismaz līdz 2038. vai 2086. gadam (atkarībā no atkritumu kategorijas).

(57) Saskaņā ar spēkā esošo nolīgumu par izlietotās degvielas apsaimniekošanu BE saglabā īpašuma tiesības uz visu izlietoto degvielu. Visbeidzot BEG un BEGUK vajadzēs saņemt no BNFL krājumiem pārstiklotus augsta līmeņa atkritumus, izlietoto degvielu, dažus vidēja līmeņa atkritumus, kā arī pārstrādāto urānu un plutoniju, lai izpildītu saistības par atbrīvošanos no šiem materiāliem.

(58) Šo nolīgumu ietvaros izcenojums galvenokārt ir iepriekš noteikts, bet tas tiek koriģēts atbilstoši inflācijai, taču attiecībā uz saistībām par uzglabāšanu un pārstrādi izcenojums tiek noteikts, pamatojoties uz piegādātās degvielas svaru. Sākotnējos 1995. gada līgumos izcenojumā tiek ņemti vērā THORP (Thermal Oxide Reprocessing Plant) slēgšanas apjomi Selafīldā, kur tiek pārstrādāta AGR degviela. Ievērojot BNFL sniegto pakalpojumu raksturu, BE apņemas turpināt maksājumus par piegādāto degvielu neatkarīgi no tā, vai BE izbeidz līgumus attiecībā uz nepiegādāto degvielu.

(59) Maksājumu plūsmas par 1995. gada uzglabāšanas un pārstrādes līgumiem ir konstantas un notiek līdz līgumu izpildes beigām 2086. gadā; maksājumi tiek kārtoti katru mēnesi. Maksājumu plūsma par 1997. gada līgumu pamatojas uz BNFL piegādātās degvielas laika grafiku un tonnāžu. Šie fiksētie maksājumi veido kopsummu, kas jānomaksā saskaņā ar noteiktu grafiku.

(60) Atkārtoti apspriestais nolīgums par izlietotās degvielas apsaimniekošanu (turpmāk – “jaunais nolīgums par izlietotās degvielas apsaimniekošanu”) tiek piemērots citādi – atkarībā no tā, vai apsaimniekojamā degviela ir bijusi ievadīta reaktorā pirms vai pēc pārstrukturēšanas spēkā stāšanās dienas.

(61) Attiecībā uz degvielu, kas iepildīta pirms pārstrukturēšanas spēkā stāšanās dienas, tiks ieviestas dažas svarīgas izmaiņas: a) maksājumu grafiks turpmāk būs saīsināts tā, lai nākotnē kārtotiem maksājumiem nemainītos pašreizējā neto vērtība, aprēķinos izmantojot Apvienotās Karalistes valsts sektora diskonta likmes; b) tiks mainīti līguma izbeigšanas noteikumi, lai gadījumā, ja tomēr, neraugoties uz pārstrukturēšanu, BE kļūst maksātnespējīga, līgumi izbeigtos bez regresa prasījumiem BE. Apvienotās Karalistes iestādes ir norādījušas, ka šādā gadījumā varbūt vajadzētu turpināt apsaimniekot šo degvielu BNFL teritorijā Selafīldā un ka Apvienotās Karalistes valdībai vai NLF vajadzētu ar līguma palīdzību vienoties ar BNFL vai ar BE tiesību pārņēmēju, lai apsaimniekošana turpinātos. Kā norādījušas Apvienotās Karalistes iestādes, tādā gadījumā šai jaunajai kārtībai vajadzētu pamatoties uz visu tā brīža svarīgo apstākļu analīzi, ieskaitot spēkā esošajos līgumos ietverto noteikumu analīzi.

(62) Attiecībā uz degvielu, kas iepildīta, sākot ar pārstrukturēšanas spēkā stāšanos dienu, būs nozīmīgas izmaiņas: a) izlietotās degvielas īpašuma tiesības pārņems BNFL tajā brīdī, kad tas uzņemsies risku par izlietotās degvielas apsaimniekošanu (t.i., kad izlietotā degviela tiek nodota BNFL); pēc tam BE nav vairs par to atbildīga; b) maksa par izlietotās degvielas apkalpošanu būs kārtojama par laiku, kad neradioaktīvā degviela tiek ievadīta BE reaktoros, bet ne par vēlāku laika posmu (piemēram, brīdī, kad izlietotā degviela tiek nogādāta uz BNFL) un pamatosies uz ikgada degvielas iepildes plānu, katru gadu to attiecīgi saskaņojot; c) bāzes cena par izlietoto degvielu būs 150 000 GBP par vienu tonnu urāna, un maksājums būs jākārto neradioaktīvas degvielas ievadīšanas brīdī, ievērojot 2003. gada cenas. Pēc tam maksājums tiks indeksēts saskaņā ar MCI. Katru gadu maksājums tiks pielāgots, palielinot vai samazinot to, saskaņā ar formulu, kas pamatojas uz AGR spēkstaciju saražoto elektrības daudzumu un pamatslodzes elektrības vērtību Anglijā un Velsā, tādā veidā aizsargājot BE pret elektroenerģijas cenu svārstībām. Bāzes cena par izlietotās degvielas apsaimniekošanu ir aptuveni par 0,6 GBP/MWh pirms cenas pielāgojumiem.

(63) Parāda Apvienotās Karalistes iestāžu vērtējumu par to, kā BE skar izmaiņas BNFL degvielas piegādes līgumos saskaņā ar trim elektroenerģijas tirgus attīstības scenārijiem. 2. tabula BNFL degvielas piegādes līgumu izmaiņu ietekme (miljoni GBP) Degvielas piegādes ietaupījumu aprēķini Gads līdz 31. martam 2004. 2005. 2006. 2007. 2008. Izmaksas pirms pārstrukturēšanas — Banku prognoze un optimistiskā prognoze 221 247 232 203 213 — Sliktākā prognoze 216 241 227 198 208 Izmaksas pēc pārstrukturēšanas — Banku prognoze 206 231 218 188 201 — Optimistiskā prognoze 207 231 227 198 207 — Sliktākā prognoze 200 220 205 176 186 Ietaupījumi — Banku prognoze 15 16 14 15 12 — Optimistiskā prognoze 14 16 5 5 6 — Sliktākā prognoze 16 21 22 22 22

(64) Apvienotās Karalistes iestādes ir atzinušas, ka precīzi BE ietaupījumi pēc 2006. gada būtu grūti aprēķināmi, jo pirms pārstrukturēšanas noslēgtos degvielas piegādes līgumus ir plānots izbeigt līdz 2006. gada beigām. Vērtējot BE priekšrocības sakarā ar līgumu izmaiņām, būtu jāņem vērā priekšrocības, ko iegūtu BNFL, ja līgumi tiktu pagarināti līdz BE spēkstaciju darbmūža beigām, kas atspoguļojas jauno līgumu cenās. Ievērojot šīs neskaidrības, Apvienotās Karalistes iestādes ir norādījušas, ka BE veiktie iekšējie aprēķini par izmaksu ekonomiju spēkstaciju darbmūža laikā būtu GBP 239 miljoni (bez diskonta) un GBP 140 miljoni (diskontējot par reālo 3,5 % likmi (9)). 3. tabula parāda, kādu ietekmi uz BE radīs izmaiņas BNFL noslēgtajos līgumos par AGR izlietoto degvielu saskaņā ar Apvienotās Karalistes iestāžu aprēķiniem, ņemot vērā minētos trīs scenārijus (10). Pašreizējā neto vērtība ir aprēķināta, izmantojot Apvienotās Karalistes valsts sektora reālo diskonta likmi 3,5 %. Tabulā ir parādīta tikai cenu izmaiņu ietekme līgumos, kas attiecas uz degvielu, kas ievadīta reaktorā, sākot ar pārstrukturēšanās spēkā stāšanās dienu. Līgumu izmaiņu ietekmi attiecībā uz degvielu, kas iepildīta pirms pārstrukturēšanas spēkā stāšanās dienas, ir grūti kvantitatīvi novērtēt, jo tā izpaudīsies tikai BE maksātnespējas gadījumā. Bez tam, kā apgalvo Apvienotās Karalistes iestādes, ir grūti novērtēt, ko iegūs BE sakarā ar izlietotās degvielas īpašuma tiesību un ar to saistītās atbildības nodošanu BNFL. Tomēr Apvienotās Karalistes iestādes atzīst, ka subjektīvs BE ieguvumu vērtējums sakarā ar šo īpašuma tiesību nodošanu būtu aptuveni 1 421 miljoni GBP (bez diskonta) un 148 miljoni GBP (diskontēti saskaņā ar 5,4 % likmi no nomināla). Šis ieguvums 3. tabulā nav parādīts. 3. tabula Ietekme uz pašreizējo neto vērtību (PNV), mainot nākamos AGR izlietotās degvielas līgumus (11) (miljoni GBP) PNV Kopējie nediskontētie maksājumi Pirms pārstrukturēšanas — Banku prognoze 592 1 117 Pēc pārstrukturēšanas — Banku prognoze 418 558 — Maksimālā prognoze 881 1 204 — Minimālā prognoze 3 4 Ietaupījumi — Banku prognoze 174 559 — Maksimālā prognoze – 289 – 87 — Minimālā prognoze 589 1 113

(65) Agrāk tie uzņēmumi, kas tagad ir BEG un BEGUK, paši iegādājās urāna materiālus, lai nodotu tos BNFL izmantošanai kodoldegvielas ražošanai un sagatavošanai savu AGR spēkstaciju vajadzībām. Uzņēmums, kurš tagad ir BEGUK, toreiz nodeva savus urāna materiālu sagādes līgumus uzņēmumam BNFL. Šie agrāk spēkā esošie līgumi bija ilgtermiņa un jebkurā gadījumā bija pietiekami tikai attiecībā uz šo materiālu relatīvi nelieliem daudzumiem, kas bija nepieciešami BEGUK, tādēļ šīs izmaiņas deva BNFL tikai ierobežotu iespēju attīstīt urāna materiālu sagādes un piegādes nozari.

(66) Atkārtoti apspriežot līgumus par sagatavoto kodoldegvielu, ko BNFL turpmāk piegādās BE, BE un BNFL vienojās, ka arī BEG jānodod BNFL savi urāna materiālu sagādes līgumi, un BNFL tādā veidā kļūst atbildīgs par tālākās kārtības noteikumu pieņemšanu attiecībā uz urāna materiālu sagādi kodoldegvielas nodrošināšanai BEG piederošajās AGR spēkstacijās.

(67) Tajā pašā laikā BNFL pirks no BEG urāna materiālu akcijas, kuru paredzamā uzskaites vērtība var sasniegt 67 miljonus GBP.

(68) Pārstrukturēšanas plāna ietvaros BE ir panākusi nolīgumu par maksājumu termiņa atlikšanu (“Nolīgums par maksājumu termiņa atlikšanu”), uz ko attiecas atsevišķi nosacījumi par samaksu, kas jāsaņem BNFL un vairākiem svarīgiem finanšu kreditoriem (“svarīgie kreditori”), kuri ir BE izdoto 2003., 2006. un 2016. gada sterliņu mārciņu parādzīmju vairākuma turētāji (“parādzīmju turētāji”), Egboro banku sindikāts, kas ietver Royal Bank of Scotland (“RBS”) kā kredītvēstules nodrošinātāju (kopā saukti “aizdevējbankas”), un pretējās puses, ar ko noslēgti trīs nolīgumi par enerģijas iepirkšanu (Power Purchase Agreements – “PPA”) un izlīdzinājuma līgumi: Teaside Power Limited (“TPL”), Total Fina Elf (“TFE”) un Enron (kopā saukti – “PPA Pretējās puses”).

(69) Saskaņā ar nolīgumu par maksājumu termiņa atlikšanu, atlikšanas periods sākas 2003. gada 14. februārī un beidzas ne agrāk kā 2004. gada 30. septembrī vai tad, kad notiek līgumu pārtraukšana, vai ir pabeigta pārstrukturēšana. Šajā periodā BNFL un svarīgie kreditori vienojas ar BE, ka viņi neveiks nekādus pasākumus, lai sāktu maksātnespējas procedūru vai lai pieprasītu vai palielinātu BE kārtojamos maksājumus.

(70) BE, BNFL un svarīgo kreditoru saistības, ko nosaka Nolīgums par maksājumu termiņa atlikšanu, ir aprakstītas apsvērumos (71) - (73).

(71) Saskaņā ar nolīgumu par maksājumu termiņa atlikšanu: a) Parādzīmju turētāji un Eggborough Banks joprojām saņems procentu maksājumus saskaņā ar spēkā esošo kārtību, b) RBS saņems 6 % gadā (ievērojot tās kredītvēstuli) par summu 34 miljoni GBP, kā arī PPA Pretējās puses – katra par sev pienākošos summu (RBS 37,5 miljonus GBP; TPL 159 miljonus GBP; TFE 85 miljonus GBP; Enron 72 miljonus GBP); c) EPL tiks izmaksātas summas, kas izriet no tā ekspluatācijas izmaksām un kapitālizdevumiem; d) BE līdz pārstrukturēšanas pabeigšanai joprojām iepirks enerģiju no TPL par noteiktām cenām, kuru līmenis atbilst aktuālajai elektroenerģijas cenu līknei; e) BNFL uzkrās procentus attiecībā uz summām, kas jāsaņem saskaņā ar spēkā esošo nolīgumu par izlietotās degvielas apsaimniekošanu, sākot ar 2003. gada 1. aprīli, un kas netiks ņemtas vērā, ja notiks pārstrukturēšana. Summas, kuras uzkrāsies saskaņā ar spēkā esošo izlietotās degvielas apsaimniekošanas nolīgumu attiecībā uz degvielu, kas iepildīta pirms pārstrukturēšanās spēkā stāšanās dienas, tiks iesaldētas, ja tās pārsniegs summas, kuras būtu jāmaksā, ja jaunais nolīgums par izlietotās degvielas apsaimniekošanu būtu stājies spēkā ar 2003. gada 1. aprīli, un šo summu nomaksa tiks atcelta, ja notiks pārstrukturēšana.

(72) Saskaņā ar nolīgumiem par maksājumu termiņa atlikšanu: a) No 2002. gada novembra līdz 2003. gada 31. martam BNFL iesaldēs visus maksājumus, kas kārtojami saskaņā ar spēkā esošo nolīgumu par izlietotās degvielas apsaimniekošanu no 2003. gada 1. aprīļa; BNFL atliks maksājuma termiņu uz laiku, kas ir starpība starp spēkā esošo termiņu un jauno nolīgumu par izlietotās degvielas apsaimniekošanu; b) Parādzīmju turētāji atliks pamatsummas maksājumu termiņu, kas jāmaksā par 2003. gada parādzīmēm; c) Eggborough Banks atliks pamatsummu un citu maksājumu termiņu sakarā ar Nolīgumu par jaudām un nodevām (Capacity and Tolling Agreement – “CTA”), izņemot tos maksājumus, kas ietverti BE nepārtraukto pienākumu kārtošanā; d) RBS atliks maksājumu termiņu visām summām attiecībā uz RBS kā pretējās puses zaudējumu atlīdzināšanu, kombinēto garantiju vai kredītvēstuli; e) PPA pretējās puses atliks maksājumu termiņu visām summām, kas radušās saskaņā ar šādu nolīgumu pastāvēšanu, izņemot tos maksājumus, kas ietverti BE pastāvīgo saistību kārtošanā.

(73) Svarīgā kreditora pienākumi saskaņā ar tā piekrišanu atlikt maksājumu termiņus vairs nav spēkā, ja iestājas kādi no zemāk minētajiem apstākļiem un svarīgais kreditors nosūta BE uzteikumu: a) tiek kavēti neatliktie maksājumi, kas jāsaņem šim svarīgajam kreditoram, un maksājums tiek kavēts par vairāk nekā 20 darbdienām; b) notiek BE vai BE meitas uzņēmuma likvidācija, tiek iecelts administrators vai notiek pārņemšana administratīvā kārtībā; c) Apvienotās Karalistes valdība rakstiski pieprasa atmaksāt līdzekļus saskaņā ar Nolīgumu par kredīta izmantošanu vai saskaņā ar citiem kredītiem, kas sniegušas komercbankās, un ko ir garantējusi Apvienotās Karalistes valdība, kā arī ar to saistītajām garantijām no BE un to meitas uzņēmumu puses par labu Apvienotās Karalistes valdībai; d) nav saņemta nepieciešamā piekrišana no Eggborough Credit Facility aģenta, RBS, TPL banku sindikāta vai Enron. e) BE vai kāds no BE meitas uzņēmumiem izdod dokumentus par norēķiniem ar svarīgajiem kreditoriem, kas ir atšķirīgi no līgumu noteikumiem, par ko ir vienojušies svarīgie kreditori.

(74) 4. tabulā ir parādītas summas, ko saskaņā ar Apvienotās Karalistes iestāžu aprēķiniem BE ietaupītu sakarā ar nolīgumu par maksājumu termiņu atlikšanu, ja pārstrukturēšanās stātos spēkā 2004. gada 31. martā. 4. tabula BE skaidrās naudas ietaupījumi saskaņā ar nolīgumu par maksājumu termiņu atlikšanu (miljoni GBP) Gada beigas 2003. gada martā Gada beigas 2004. gada martā BNFL 132 265 Parādzīmju turētāji 110 0 Eggborough Banks 47 40 TPL 13 33 TFE 3 14 Enron 4 19 PVN ietekme 0 – 8 Procentu ietekme – 9 – 21 Maksājumu atlikšanas ietekme 300 342 Naudas uzkrājums 300 642

(75) Papildus nolīgumam par maksājumu termiņu atlikšanu, pārstrukturēšanas plāns paredz svarīgo kreditoru prasību pārstrukturēšanu un maksājumu grafika maiņu. BE 2003. gada 14. februārī panāca nesaistošu vienošanos ar svarīgajiem kreditoriem par kompromisu un kreditoru prasību ievērošanas kārtību.

(76) Tika panākts kompromiss attiecībā uz svarīgo kreditoru saistībām, kā tas redzams BE 2002. gada 30. septembra pirmsaudita 6 mēnešu finansu atskaitēs: — parādzīmju turētājiem: 408 miljoni GBP — aizdevējbankām: 490 miljoni GBP — PPA pretējām pusēm: 365 miljoni GBP

(77) Saskaņā ar pirkšanas līgumos ietvertajiem noteikumiem prasību summas kopš tā laika ir bijušas noteiktas 316 miljonu GBP līmenī pārstrukturēšanas paketes vajadzībām.

(78) Saistības tiks pārstrukturētas un mainīts to grafiks: a) jaunas parādzīmes par 275 miljoniem GBP tiks izsniegtas parādzīmju turētājiem, aizdevējbankām, RBS, TPL, TFE un Enron; b) tiks noslēgta pārskatīta CTA vienošanās ar Eggborough Banks, kur bankas finansiāli atgūs 150 miljonu GBP ekvivalentu jaunajās parādzīmēs; c) BE parastās akcijas saņems parādzīmju turētāji, aizdevējbankas, RBS, TPL, TFE un Enron.

(79) BE ir pārskatījusi savu tirdzniecības stratēģiju, cenšoties samazināt savu atkarību no ražošanas apjomiem un cenu riska. Šāda analīze ir viens no tiem pārstrukturēšanas paketes elementiem, kuri uzlabo BE finansiālo noturību.

(80) BE ir viens no lielākajiem elektroenerģijas ražotājiem Apvienotajā Karalistē, kurš saražo vairāk nekā 20 % no Apvienotajā Karalistē ražotas enerģijas apjoma. Šis elektroenerģijas ražošanas komplekss sastāv no kodolenerģijas ražotnes (83 % no kopējās jaudas) un no ražotnes, kas izmanto ogles (17 % no kopējās jaudas), ar ražotspēju aptuveni 75 TWh enerģijas gadā.

(81) Tirdzniecības jomā BE palīdz BEPET, kas atbild par BE ražojuma pārdošanu un par BE vadību atkarībā no elektroenerģijas tirgus cenu svārstībām, kā arī cenšas palielināt BE ražojumu pārdošanas cenas attiecīgajā tirgū. Tā kā 83 % no BE ražošanas jaudām ir atomenerģija, BEPET galveno uzmanību pievērš šī galvenā ražojuma nepārtrauktai realizācijai.

(82) Ar oglēm kurināmā Egboro spēkstacija arī ir svarīgs elements BE tirdzniecības portfelī. Egboro stacija nodrošina ražošanas elastību un dod iespēju apmierināt patērētāju mainīgo pieprasījumu un kalpo kā vērtīgs “nodrošinājums” gadījumam, ja atomelektrostaciju darbībā rastos pārtraukums. Egboro stacija nodrošina arī elastību attiecībā uz BE lielo I&C klientu vēlmēm un daļēji attiecībā uz vairumtirdzniecības apjomiem.

(83) Lai pārvaldītu tirgus cenu ietekmi uz BE un tajā pašā laikā palielinātu pārdošanas cenu tirgū, BEPET nodarbojas ar produkcijas iepriekšpārdošanu. Līdz tam laikam, kad elektrība būs saražota, BEPET, līdzīgi citiem enerģijas ražotājiem, cenšas pārdot 100 % no produkta, lai izvairītos no nenoturīgajām cenām, kas raksturīgas šādā līdzsvarošanas mehānismā. Izmantojot iepriekšpārdošanu, uzņēmums var nodrošināt saražoto apjomu pārdošanu nākotnē par tajā laikā dominējošo cenu, dažos gadījumos nodrošinot, ka nākotnē saražotajam produktam tiek noteikta nemainīga cena.

(84) BEPET izmanto dažādus kanālus BE ražojumu pārdošanai; 32 % no saražotā kopprodukta tiek realizēti ar tiešajām piegādēm (TP). TP ir organiski izveidojušās un ir galvenais elements BE biznesa stratēģijā.

(85) BE produkcija ieņem nelielu vietu mazumtirdzniecībā, salīdzinot ar citiem svarīgiem enerģijas ražotājiem Anglijā, Skotijā un Velsā. BE izaugsmi šajā tirgus sektorā sekmē uzņēmuma mērķis dažādot piegādes kanālus, realizējot savas saražotās jaudas, kas nenozīmē pašmērķi iekarot vietu mazumtirdzniecībā. BE iegūst aptuveni 2 % bruto peļņas (12) no tiešās pārdošanas, atspoguļo augsto konkurenci šajā tirgū.

(86) Iemesli, kādēļ 2002. gada septembrī BE radās finansiālas grūtības, ietvēra trīs cenas ziņā neizdevīgus nolīgumus par enerģijas pirkšanu un līgumus par cenu starpību, ko BE bija noslēgusi reizē ar agrākajiem tirdzniecības un komercdarbības pasākumiem. Katrs no tiem tika iekļauts kompromisa nolīgumā, kas tika noslēgts ar svarīgajiem kreditoriem pārstrukturēšanas paketes ietvaros.

(87) Pirmais ir līgums ar TFE. Salīdzinot ar šodien tirgū valdošajām cenām, līgumā minētā cena ir ļoti augsta. Vienošanās par to notika 1997. gadā, kad cenas vidēji bija daudz augstākas nekā tagad. Šī vienošanās ir cenas ziņā neizdevīga, un BE ir jāmaksā TFE 85 miljoni GBP.

(88) Otrs līgums, kas datēts ar 1996. gada 1. aprīli, attiecas uz apmaiņas līgumu ar Enron un ir finansiāls dokuments, kurš pamatojas uz maksimālās un minimālās patēriņa slodzes kooperatīvā tirgus cenu starpību. BE noslēdza šo līgumu pirms Egboro spēkstacijas iegūšanas. Tas bija domāts aizsardzībai pret BE augošā I&C patērētāju sektora mainīgo situāciju. Prasību summa, kas BE jāmaksā Enron, kā atzīts pārstrukturēšanas paketē sakarā ar cenas ziņā neizdevīgo nolīgumu par pirkumiem, ir 72 miljoni GBP.

(89) Trešais līgums attiecas uz nolīgumu, kas pārņemts pēc tam, kad BE 1999. gadā iegādājās SWALEC, un ir noslēgta ar TPL. Līgums sākotnēji tika parakstīts 1991. gada 26. jūnijā. Šis līgums ir cenas ziņā neizdevīgs. Prasību summa, kas jāsaņem TPL un kas saskaņā ar šo neizdevīgo PPA ir atzīta pārstrukturēšanas paketē, ir 159 miljoni GBP.

(90) Pārstrukturēšanas paketes ietvaros BE paredz vēl plašāk nodrošināt savu jaudu pārdošanu par vidējā termiņā noteiktu cenu. Kā apgalvo Apvienotās Karalistes valdība, šīs stratēģijas īstenošana samazinās naudas plūsmu nedrošību un pastiprinās uzņēmuma ilgtermiņa finansiālo dzīvotspēju.

(91) Saskaņā ar jauno stratēģiju, jaudu iepriekšpārdošana par nemainīgām cenām novedīs pie tā, ka uzņēmums realizēs iepriekšpārdošanā jau lielāku daļu no saražotajām jaudām par nemainīgām cenām nākamajos 3-5 gadiem, kā jau BEPET to dara attiecībā uz lielāko daļu no nākotne saražotās produkcijas.

(92) Jaunās tirdzniecības stratēģijas galvenie mērķi ir (i) ierobežot ar cenu saistītos riska faktorus, nodrošinot turpmākos līgumus par noteiktām cenām, (ii) uzturēt ekonomiski izdevīgus pārdošanas kanālus ievērojami lieliem ražošanas apjomiem un (iii) nodrošināt papildu skaidrās naudas summas, lai uzturētu adekvātas finanšu rezerves.

(93) Kopš jaunā stratēģija tika formulēta 2002. gada decembra sākumā, BE ir izdevies pārdot vai pagarināt pārdošanas līgumus papildus par 14,8 TWh attiecībā uz tiešajām piegādēm uzņēmumiem (TP) no 2003. - 2006. gada pārdošanas apjomiem, atjaunojot ikgada līgumus un dažos gadījumos pagarinot daudzgadējus nolīgumus. Līdz 2003. gada martam BE ir bijušas sarunas arī ar vairākiem vairumtirdzniecības pārstāvjiem par strukturētas tirdzniecības jautājumiem.

(94) Svarīgs līgums 2003. gada 6. februārī tika parakstīts ar British Gas Trading Limited par aptuveni 10 TWh pārdošanu gadā līdz 2007. gada 1. aprīlim, un no šī apjoma vairāk nekā puse tiks pārdota par iepriekš noteiktu cenu.

(95) Jaunie līgumi ar BNFL arī paredz, ka BE iegūst elektroenerģijas cenu aizsardzības elementu sakarā ar mainīgo cenu, kas saistās ar tām elektrības cenām, kas jāmaksā par AGR degvielas piegādi un AGR izlietotās degvielas apsaimniekošanas pakalpojumiem. Ievērojot pašreizējās tirgus cenas, jaunais nolīgums ar BNFL dod daļēju aizsardzību par aptuveni 60 % no BE AGR ražotajām jaudām, kas ir apmēram 58 TWh gadā.

(96) BE savā vidēja termiņa stratēģijā ierosina šādus mērķus: a) nodrošināt, ka BE atomelektrostacijas darbojas pasaules tehniskās drošības un kvalitātes līmenī; b) uzlabot tehnisko drošību, tajā pašā laikā uzlabojot ražotspēju un konkurētspēju; c) samazināt atkarību no vairumtirdzniecības elektrības cenām Apvienotajā Karalistē, tajā pašā laikā saglabājot drošu pieeju tirgum. Tas tiks sasniegts, variējot līgumu noteikumus, izmantojot ražošanas elastības iespējas, ko dod Egboro spēkstacija un tiešā pārdošana uzņēmumiem (TP), galvenokārt orientējoties uz I&C patērētāju sektoru; d) izveidot ienesīgu atjaunojamās enerģijas avotu izmantošanu, lai atbalstītu konkurētspēju TP segmentā; e) turpināt dalību ES sponsorētajos pasākumos, kas saistīti ar tehnisko drošību bijušajā Padomju Savienībā un Austrumeiropā.

(97) BE 2002. gada 23. decembrī paziņoja, ka uzņēmums ir noslēdzis nolīgumu par saistībām, lai atdotu 82,4 % no savām daļām uzņēmumā Bruce Power: 79,8 % konsorcijam, ko veido Cameco, BPC Generation Infrastructure Trust un TransCanada PipeLines Limited (kopā saukti – “Konsorcijs”) un 2,6 % Power Workers' Union Trust No1 and The Society. Bez tam Konsorcijs piekrita iegūt BE 50 % daļu uzņēmumā Huron Wind, kas īsteno vēja ģeneratoru projektu Kanādā, Ontario. Bruce Power un Huron Wind pārdošana Konsorcijam tika pabeigta 2003. gada 14. februārī. Noslēgumā BE saņēma 678 miljonus Kanādas dolāru skaidrā naudā. Turklāt ir sagaidāms, ka BE saņems līdz pat 140 miljonus Kanādas dolāru no rezervētās summas, kas atkarīga no divu Bruce A struktūrvienību darbības atsākšanas un atrodas trešo personu darījumu kontos.

(98) Sākotnējās peļņas summa, kas ir 275 miljoni GBP, ja atskaita darījumu izmaksas, ir iemaksāta kontā, kurš ir apstiprināts un tiek izmantots par labu Tirdzniecības un industrijas departamentam (Department of Trade and Industry – DTI) saskaņā ar Nolīgumu par glābšanas kredītlīdzekļiem (“CFA”).

(99) Exelon Generation Company, LLC (“Exelon”) un British Energy Investment Ltd. ir iesnieguši piedāvājumus attiecībā uz savām daļām uzņēmumā AmerGen sakarā ar tā pārdošanu. BE 2003. gada 22. decembrī akcionāri piekrita pārdot uzņēmumam Exelon Generation Company LLC BE piederošo 50 % daļu uzņēmumā Amergen. BE saņēma skaidrā naudā aptuveni 277 miljonus USD.

(100) Vairākas vietējās varas iestādes ir piekritušas bez procentiem atlikt maksājumus, kas tām pienākas no BE kā uzņēmējdarbības nodoklis.

(101) Saskaņā ar Apvienotās Karalistes iestāžu sniegto informāciju, tādas vietējās iestādes ir: — Lankasteras (Lancaster) pilsētas dome – attiecībā uz Heišamas (Heysham) ražotni par 1 775 240 GBP; — Šepvejas (Shepway) rajona padome – attiecībā uz Dandžinesas (Dungeness) ražotni par 578 524 GBP; — Hārtlpūlas (Hartlepool) vietējā padome – attiecībā uz Hārtlpūlas (Hartlepool) ražotni par 447 508 GBP; — Norteiršīras (North Ayrshire) padome – attiecībā uz Hanterstonas (Hunterstone) ražotni par 735 947 GBP; — Īstlotianas (East Lothian) padome – attiecībā uz Tornesas (Torness) ražotni par 765 986 GBP.

(102) Pavisam tika atlikti nodokļu maksājumi 4 303 205 GBP apjomā laikā no 2002. gada novembra līdz 2003. gada februārim. Attiecībā uz pasākumu G, BE nokārtoja nodokļu maksājumus pilnā apjomā 2003. gada februārī un procentu maksājumu 65 656,24 GBP apjomā par kavējumu 2003. gada 7. oktobrī. Procentu aprēķins pamatojas uz Komisijas atsauces likmēm attiecībā uz Apvienoto Karalisti, kas ir 6,01 % līdz 2002. gada 31. decembrim un pēc tam 5,42 %.

c) Pārstrukturēšanas paketes finansiālie aspekti

(103) Pirms izskaidrot pārstrukturēšanās plāna ietekmi uz BE dzīvotspēju, Apvienotās Karalistes iestādes ir aprakstījušas atomenerģijas ražošanas ekonomiku. Novērtējot BE ražošanas pasākumu ekonomiku, paziņojumā tiek nodalītas BE spēkstaciju ekspluatācijas mainīgās un nemainīgās izmaksas. Atomelektrostacijām ir raksturīgas ļoti lielas nemainīgās izmaksas un relatīvi mazas mainīgās izmaksas, īpaši izmaksas par īslaicīgi pieprasītā ražošanas apjoma palielināšanu. Kā ziņo Apvienotās Karalistes iestādes, tā kā lēmumu par ražošanu motivē tieši mainīgo izmaksu līmenis, kā arī ievērojot to, ka atomelektrostacijās ir vismazākās īslaicīgi pieprasītā ražošanas apjoma palielināšanas izmaksas, atomelektrostaciju ekspluatēšana ir ekonomiska.

(104) Tālāk Apvienotās Karalistes iestādes apgalvo: ja BE pārstrukturēšana būs veiksmīga, uzņēmuma struktūra zaudējumus. Apvienotās Karalistes iestādes uzskata, ka ar šo plānu ir iespējams risināt problēmas, kuras ir BE grūtību pamatā, un rezultāts būs BE ilgtermiņa dzīvotspēja. Plāns jo īpaši uzlabos BE tirdzniecības stratēģiju, mēģinot kompensēt savu neaizsargāto pozīciju, atbrīvoties no dažām ļoti augstām nemainīgajām izmaksām, pārņemot agrāk noteiktās saistības sakarā ar kodoldrošību un radot iespējas izveidot pietiekami lielas skaidrās naudas rezerves darbības nodrošināšanai.

(105) BE pārstrukturēšanas plāna uzdevums ir pārkārtot BE izmaksas un saistības un izveidot stabilu kapitāla struktūru, lai BE varētu ilgā termiņā darboties kā finansiāli dzīvotspējīgs uzņēmums. Lai BE varētu uzskatīt par finansiāli dzīvotspējīgu, Apvienotās Karalistes valdība uzskata, ka pēc kāda laika uzņēmumam jāgūst peļņa, pozitīva skaidrās naudas plūsma un spēja pastāvīgi finansēt savas darbību.

(106) Pārstrukturēšanas plānā ir iestrādāti vairāki komponenti, lai panāktu BE finansiālo dzīvotspēju: a) pārdot BE īpašuma daļas uzņēmumos Bruce Power un AmerGen, lai izveidotu skaidrās naudas resursus, uzlabotu stabilitāti un sašaurinātu darbības jomu; b) samazināt esošo BE izmaksu bāzi, uzsākot sarunas ar esošajiem svarīgajiem kreditoriem par kompromisa panākšanu attiecībā uz to iepriekšējām prasībām, kā arī noslēgt vairākus nolīgumus par maksājumu termiņa atlikšanu līdz pārstrukturēšanas īstenošanai, piedāvājot jaunu parāda un BE īpašuma akciju apvienojumu pēc pārstrukturēšanas; c) Apvienotās Karalistes valdībai pārņemt atsevišķu kodoldrošības saistību izmaksas, kā arī uzsākt sarunas par pirmsprocesa un pēcprocesa kodoldrošības līgumiem ar BNFL; jaunie nolīgumi ar BNFL arī ir samazinājuši BE atkarību no nelabvēlīgām elektroenerģijas cenu svārstībām; d) ieviest jaunu tirdzniecības stratēģiju, kas samazinātu BE atkarību no elektroenerģijas vairumtirdzniecības apjomiem un ar cenām saistītajiem riskiem.

(107) Saskaņā ar Apvienotās Karalistes iestāžu viedokli, pārstrukturēšanas plāns ir izveidots, lai ievērotu finansiālās dzīvotspējas galveno prasību, t.i., uzņēmuma spēju finansēt savas darbību. Tā kā uzņēmumam ir gaidāmas grūtības finansējuma iegūšanā no bankas vai parādzīmju tirgus, īpaši ņemot vērā relatīvi nelielo aizdevēju skaitu, kas spēj nodrošināt finansējumu atomenerģētikas uzņēmumam, pārstrukturēšanas plāns ir uzskatāms par alternatīvu risinājumu ārējā finansējuma meklēšanai. Plāns paredz radīt un veidot skaidrās naudas rezerves. Tās tiktu veidotas, lai uzņēmums varētu noslēgt elektroenerģijas tirdzniecības līgumus, ja tiek prasīta garantija, un pārdzīvot skaidrās naudas samazināšanās periodus bez nepieciešamības paļauties uz ārēju finansējumu. Līdz ar to pārstrukturēšanas plāns paredz radīt divas rezerves: naudas līdzekļu rezervi aizdevumu garantijas vajadzībām un rezervi piegādes pārtraukumiem un likviditātes nodrošināšanai. Lai gan ir noteiktas divas rezerves, ir paredzēts, ka tās abas būs ar savstarpēji maināmu uzdevumu: piegādes pārtraukumu un likviditātes rezervi varēs izmantot, lai nodrošinātu papildu aizdevumu garantijas prasības, un otrādi. Tas dos BE papildu stabilitāti.

(108) BE ir uzsākusi vairākas darbības, lai uzlabotu savu skaidrās naudas stāvokli: a) sezonas izmaiņu ietekmes mazināšana, pārvaldot maksājumu grafikus, kur vien tas ir iespējams; b) tālākās iniciatīvas izmaksu ekonomijas panākšanai; c) tiešās pārdošanas ieņēmumu pārvēršana vērtspapīros.

(109) Turklāt BE ir veicis biznesa plānošanu, rezultātā iegūstot aktualizētas finanšu prognozes; un detalizēti izskatījis jautājumus, kas saistīti ar ražošanas rādītājiem.

(110) Laika periodā līdz 2004. gada 31. martam skaidrās naudas rezerves veidoja divi līdzekļu avoti: nolīgums par maksājumu termiņa atlikšanu (Pasākums C) un aktīvu pārdošana (Pasākums F) pēc saistību summu atmaksāšanas sakarā ar nolīgumu par glābšanas kredīta iespējām.

(111) Apvienotās Karalistes iestādes ir izstrādājušas trīs finanšu scenārijus, kuros tiek ņemti vērā mainīgie lielumi, kas jo īpaši apdraud BE finanšu stāvokli: enerģijas ražošanas jaudas un elektroenerģijas cenas. Šīs finansiālās prognozes izskatīja Deloitte & Touche, kura kompetencē ir sniegt konsultācijas Apvienotās Karalistes valdībai par ekonomikas un enerģētikas tirgu. Uzņēmuma darbības plānā ietvertos pieņēmumus par ražošanas jaudām un kapitāla izmaksām izskatīja WS Atkins, kā BE un Citigroup tehniskais konsultants, un Stone & Webster Management Consultants, Inc., kas ir Apvienotās Karalistes valdības tehniskais konsultants.

(112) Jautājumu izskatīšanā ir ņemtas vērā trīs galvenās izmaiņas pēc sākotnējā 2003. gada martā sniegtā paziņojuma, respektīvi - elektroenerģijas cenu līmenis, Darbības uzlabošanas programma (DUP), kas bija vērsta uz atomelektrostacijas ekonomiski drošu darbību, un tirdzniecības garantijas.

(113) Elektroenerģijas cenas pēdējo mēnešu laikā ir būtiski mainījušās. Kā ziņo Apvienotās Karalistes iestādes, patlaban šīs cenas pārsniedz 28 GBP/MWh, salīdzinot ar 16,4 GBP/MWh 2003. gada martā. Galvenie faktori, kas maina elektroenerģijas cenu prognozes, ir pamata degvielas (kurināmā – ogļu, gāzes un naftas) cenu svārstības, Eiropas emisijas kvotu tirdzniecības sistēmas izraisītais sadārdzinājums oglekli saturošajiem materiāliem, kā arī rezerves jaudu robežas.

(114) BE atomenerģijas kompleksi vēsturiski ir bijuši mazāk veiksmīgi nekā to starptautiskie konkurenti. Vecākās spēkstacijas ir cietušas no nepietiekamām investīcijām, un visām spēkstacijām ir nepieciešami nopietni uzlabojumi, kā arī pastāv ievērojams īstermiņa risks ražošanas pārtraukumiem. Šī iemesla dēļ BE ir izveidojusi savām spēkstacijām darbības atjaunošanas plānus. DUP priekšrocības varētu rasties no uzņēmuma kultūras un organizācijas izmaiņām, kā arī veicot ieguldījumus kapitālā un darbaspēkā. Ar laiku šiem pasākumiem vajadzētu mazināt spēkstaciju nedrošību un palielināt ražošanas apjomus.

(115) BE arī ir ņēmusi vērā nesen ievērojami pieaugušās prasības attiecībā uz aizdevuma garantijām, ko diktē tirgus cenu pieaugums.

(116) Lai noteiktu, kā BE finansiālo stāvokli ietekmēs alternatīvi pieņēmumi par enerģijas ražošanas jaudām un elektroenerģijas cenām, BE ir izskatījis vienu pozitīvu un vienu negatīvu nestabilitātes faktoru, bet abos gadījumos tiek ņemtas vērā elektroenerģijas cenu izmaiņas, DUP sniegtās priekšrocības un aprēķinātās aizdevuma garantiju prognozes. a) “Optimistiskā prognoze”, uz ko pamatojas BE gada budžets un kas tiek izmantota darbības mērķu noteikšanai; aptuveni tāda prognoze tika ievērota, pieņemot lēmumu par procesa uzsākšanu. b) “Atjaunota akciju piedāvājuma prognoze” ir pamats, lai sniegtu informāciju par akcijām ar publisku paziņojumu un piedāvājumam veltītā brošūrā; tā ir uzskatāma par “banku prognozi”. “Atjaunota akciju piedāvājuma prognozē” cenas nosaka ar nākotnes līkni, izmantojot tirgus modeli, kurā ir ņemti vērā BE viedokļi par degvielas izmaksām un oglekli saturošo materiālu cenām. c) “Pamatoti sliktākā prognoze” ir tas pats, kas pesimistiskā prognoze, kur tiek ņemta vērā nedrošā cenu un ražošanas situācija. Pamatoti sliktākās prognozes cenas pamatojas uz BE izveidoto cenu līkni.

(117) Apvienotās Karalistes valdība par pamatu BE dzīvotspējas pārbaudei ir ņēmusi uzņēmuma iespējamās likviditātes rezerves. Ir iegūti sekojoši vērtējumi 2005. -2010. gada periodam. 5. tabula Likviditātes rezervju rādītāji (miljoni GBP) Atjaunota akciju piedāvājuma prognoze/Banku prognoze 2005 2006 2007 2008 2009 2010 Likviditātes rezerve […] (14) Sezonas svārstību ietekme un ienākumu gūšanas iespējas Likviditātes rezerves, ņemot vērā sezonas ietekmi Kopējā ietekme atkarībā no skaidrās naudas, ražošanas apjoma un aizdevuma garantiju riska (13) Likviditātes rezerves, ievērojot riska faktorus Kopējā vadības pasākumu ietekme uz skaidro naudu un aizdevuma garantijām Likviditātes rezerves pēc vadības pasākumiem Pamatoti sliktākā/pesimistiskā prognoze Likviditātes rezerve Sezonas svārstību ietekme un ienākumu gūšanas iespējas Likviditātes rezerves, ievērojot sezonas ietekmi Kopējā vadības pasākumu ietekme uz skaidro naudu un aizdevuma garantijām Likviditātes rezerves, ievērojot riska faktorus Kopējā vadības pasākumu ietekme uz skaidro naudu un aizdevuma garantijām Likviditātes rezerves, ievērojot vadības pasākumus

(118) Apvienotās Karalistes iestādes ir arī sniegušas peļņas un zaudējumu aprēķinu 2005. /2009. gadam atbilstoši atjaunota akciju piedāvājuma prognozei. 6. tabula Peļņas un zaudējumu pārskats atjaunota akciju piedāvājuma gadījumā. 5 gadu prognozes periods Peļņas un zaudējumu pārskats 2005. 2006. 2007. 2008. 2009. Atomenerģijas ražošana TWh […] Ieņēmumi Elektroenerģijas pārdošana Citi darījumi Kopējie ieņēmumi Darbības izmaksas Degvielas izmaksas Personāla izmaksas Materiāli un pakalpojumi Kapitālizmaksas peļņā un zaudējumos Amortizācija un parādu atmaksa Kopējās darbības izmaksas Darbības peļņa/(zaudējumi) Ienākumi no jaunajiem komercdarbības veidiem (Peļņa pirms ienākumu nodokļa): AmerGen (pirms reval.) Peļņa pirms finanšu maksājumiem un nodokļa Finanšu izmaksas Revalorizācija (neto) Neto procenti un citas finanšu izmaksas Kopējās finanšu izmaksas Peļņa pirms nodokļa 17 171 186 336 355 Mazākuma akciju turētāju daļa (no peļņas pirms nodokļa) 0 0 0 0 0 Peļņa pirms nodokļa un maksājumiem Apvienotās Karalistes valdībai) 17 171 186 336 355 Izmaiņas maksājumos Apvienotās Karalistes valdībai 0 – 96 – 133 – 206 – 156 Peļņa pirms nodokļa (un ārkārtas posteņi) 17 75 53 130 199 Ārkārtas posteņi 4 068 0 0 – 40 0 Peļņa pirms nodokļiem (ņemot vērā ārkārtas posteņus) 4 085 75 53 90 199 Nodoklis 0 0 0 – 26 – 87 Peļņa pēc nodokļiem un ņemot vērā ārkārtas posteņus (pirms nodokļiem par ārkārtas posteņiem) 4 085 75 53 64 112 Datu avots: BE Piezīme: Skaitļi, kas attiecas uz 2004. /05. gadu, ir sagatavoti uz formāli sastādītu rēķinu pamata (t.i., lai vieglāk būtu salīdzināt, grāmatvedības vajadzībām minētās degvielas izmaksas un revalorizācijas skaitļi atspoguļo jaunos līgumus par degvielu, kaut arī tehniski tie netiks izmantoti līdz pārstrukturēšanas spēkā stāšanās dienai.

(119) Šis aprēķins parāda, ka peļņa pirms nodokļa, mazākuma akcionāru daļa, Apvienotās Karalistes valdības pasākumi un ārkārtas posteņi uzlabosies no 17 miljoniem GBP līdz 171 miljonam 2005. gadā vai pat līdz 355 miljoniem GBP vēlākos gados. Ārkārtas postenis 2005. gadā attiecas uz Apvienotās Karalistes valdības pasākuma ieskaitīšanu, ar ko tiek finansētas kodoldrošības saistības, kas minētas Pasākumā A.

(120) Peļņu pirms nodokļa būtiski samazina maksājumi NLF, sākot ar 2005. gadu. Tomēr šie maksājumi ir 65 % no naudas plūsmas, ko var izmantot pēc parādu apkalpošanas un kas nav maksājami, ja naudas plūsma ir negatīva vai ja ir nepieciešami pārskaitījumi, lai noteiktajā līmenī uzturētu naudas rezerves.

(121) BE finansiālo prognožu analīze rāda, ka atbilstoši atjaunota akciju piedāvājuma prognozei sagaidāms, ka pārkārtotā komercdarbība radīs peļņu un naudas plūsmas, lai apkalpotu dažādas ieinteresētās puses, un ka pirms peļņas izmaksas akcionāriem tiks veikti ievērojami maksājumi, lai izpildītu ārpuslīgumu saistības un saistības sakarā ar spēkstaciju slēgšanu.

3. Pamatojums procedūras uzsākšanai

(122) Lēmumā ierosināt procedūru Komisija atzīmēja, ka pārstrukturēšanas plāns dod BE atsevišķu konkurences priekšrocību nozarē, kurā darbojas Kopienas iekšējais tirgus. Pasākumi A un G tiešā veidā piesaista Apvienotās Karalistes centrālo un vietējo pārvaldes iestāžu budžetu, tātad valsts resursus. Tas ir valsts atbalsts EK Līguma 87. panta 1. punkta nozīmē. Ir arī iespējams, ka Pasākums B un vismaz daļēji arī Pasākums C ir saistīts ar valsts līdzekļiem tādā mērā, ka valstij piederošais uzņēmums BNFL nebūtu attiecīgi rīkojies, ja tas būtu privāts ieguldītājs tirgus ekonomikā. Tādēļ šķiet, ka arī šie pasākumi ir valsts atbalsts Līguma 87. panta 1. punkta izpratnē.

(123) Komisija analizēja šo atbalstu, ņemot vērā Kopienas pamatnostādnes par valsts atbalstu grūtībās nonākušu uzņēmumu glābšanai un pārstrukturēšanai (15) (turpmāk –“Pamatnostādnes”).

(124) Analīzes rezultātā radās šaubas par šī atbalsta saderību ar kopējā tirgus principiem.

(125) Komisijai radās šaubas par to, vai plāns dotu iespēju atjaunot BE dzīvotspēju pamatotā laika periodā. Daži no pasākumiem tiešām attiecas uz ļoti garu laika posmu (vismaz līdz 2086. gadam). Turklāt šķiet, ka BE stāvokļa uzlabošana notiek tikai ar ārēju atbalstu, ko sniedz valdība un lielie kreditori, bet ne ar iekšējiem pārkārtojumiem. Bez tam, ja tiktu sniegts valsts atbalsts, jaunas sarunas ar BNFL par degvielas piegādes un izlietotās degvielas apsaimniekošanas cenām varētu uzskatīt par nebeidzamu atbalstu atomelektrostaciju darbībai, kas neatbilstu prasībai, ka BE ir jādarbojas tirgū pašai ar saviem spēkiem, kad beigsies pārstrukturēšana, kā arī neatbilstu prasībai, ka par piesārņojumu maksā piesārņotājs.

(126) Komisijai radās šaubas par to, vai atbalsta sniegšanu var atļaut bez kompensējošiem pasākumiem, kas tiktu piedāvāti, lai izlīdzinātu sniegtā atbalsta ietekmi uz konkurentiem. Šajā ziņā Komisija atzina, ka, iespējams, attiecīgajā tirgū nav strukturāla jaudu pārpalikuma vai arī to pārpalikums ir ļoti neliels. Tomēr Komisija uzskatīja, ka, ņemot vērā ievērojami lielo konkurenci šajā tirgū un lielo atbalsta apjomu, ir iespējams, ka būtu nepieciešami kompensējoši pasākumi, lai atbalsts būtu noteikumiem atbilstošs, pat ja šādi kompensējošie pasākumi nenozīmētu spēkstaciju neatgriezenisku slēgšanu.

(127) Komisijai radās šaubas, vai atbalsts ir ierobežots ar minimālo nepieciešamo atbalstu. Šajā ziņā Komisija atzīmē, ka plānā ir paredzēts mehānisms, ar kura palīdzību BE piedalītos pārstrukturēšanas izmaksu segšanā, maksājot noteiktus procentus no savas skaidrās naudas plūsmas. Tomēr, īpaši ņemot vērā lielo nenoteiktību attiecībā uz sniedzamā atbalsta apjomiem, Komisija nevarēja novērtēt, vai šis atbalsts ir tikai minimāls.

(128) Ievērojot tikko minētos apsvērumus, Komisija secināja, ka jāšaubās, vai pārstrukturēšanas plāns atbilst Pamatnostādnēs ietvertajiem kritērijiem un vai Apvienotās Karalistes valdības BE piešķirto un vēl piešķiramo atbalstu varētu uzskatīt par atbilstošu kopējā tirgus principam. Tādēļ Komisija nolēma uzsākt procedūru, ko paredz Līguma 88. panta 2. punkta.

(129) Tajā pašā lēmumā Komisija arī piebilda, ka lēmums uzsākt procedūru neskar Eiropas Atomenerģijas kopienas (EURATOM) dibināšanas līguma piemērošanu. Daži pasākumi, īpaši Pasākums A un Pasākums B, ir jāvērtē, ievērojot EURATOM līgumā noteiktos mērķus. Tādēļ Komisija lūdza Apvienoto Karalisti sniegt visu informāciju, kas varētu palīdzēt novērtēt šos pasākumus, īpaši A un B, ņemot vērā EURATOM līguma mērķus.

III. IEINTERESĒTO PUŠU KOMENTĀRI

(130) Pēc tam, kad Komisija bija publicējusi lēmumu par procesa uzsākšanu, lēmumā noteiktajā termiņā Komisija saņēma komentārus no 20 ieinteresētajām personām, tai skaitā arī BE. Komentārus var apkopot sekojoši.

(131) BE uzsver, ka lietas neparastumu nosaka tas, kā darbojas elektroenerģijas tirgus un atomelektrostaciju ekonomiskā struktūra.

(132) BE uzsver to, ka agrāk radušos maksājumus, kas parādās kā BE kodoldrošības saistības, BE vairs nespēj nokārtot tāpēc, ka ir būtiski kritušās elektroenerģijas cenas Apvienotajā Karalistē. Saskaņā ar pārstrukturēšanas plānu BE ir arī jāmaksā lielas summas par pagātnes izmaksām. Izmaksas sakarā ar spēkstaciju slēgšanu un citām atomelektrostaciju saistībām, kas netiek segtas saskaņā ar jaunajiem ar BNFL noslēgtajiem līgumiem, palīdzēs segt NDF/NLF. Pārējie pasākumi, kuri skars BE un tā ieguldītājus, ietver BE īpašumu pārdošanu Ziemeļamerikā, agrāko īpašnieka akciju turētāju visu ieguldījumu zaudēšanu un agrāko ieguldītāju vienošanos, kā arī jaunu parādzīmju emisiju.

(133) BE uzsver, ka nebūtu praktiski samaksāt saņēmējam visu summu uzreiz, īpaši tādēļ, ka dažas no šīm izmaksām attieksies uz ļoti tālu nākotni. BE pārstrukturēšanas plāna noraidīšana tā iemesla dēļ, ka līdz ar to BE atbrīvojas uz visiem laikiem no dažām definētām, taču pagaidām nenosakāma apjoma saistībām, radītu precedentu, kas neļautu sniegt nepieciešamo pārstrukturēšanas atbalstu sakarā ar agrākajām izmaksām.

(134) BE uzskata, ka nevar izdarīt secinājumus no nolīguma salīdzinājuma ar privātajiem kreditoriem. Jo īpaši BNFL gadījumā, ja BE spēkstacijas nespētu darboties, būtu apdraudēta un varbūt padarīta par neekonomisku svarīga daļa no galvenās komercdarbības.

(135) BE uzsver, ka BNFL ir ieņēmis ļoti stingru nostāju, ko tas varbūt bija spiests izrādīt vienīgi sakarā ar bažām, ka pretējā gadījumā BE var draudēt maksātnespēja. Atkārtotajās sarunās iegūtie nosacījumi bija mazākais, ko BE varēja gaidīt iegūt komerciālā ziņā, ja BE kļūtu veiksmīgs uzņēmums pēc pārstrukturēšanas. Kā skaidro BE, Komisija varbūt nav pareizi sapratusi jauno BNFL līgumu komerciālo raksturu, jo nepareizi ir izprasti fakti, īpaši to secība. BE savam iesniegumam pievieno pielikumu, kurā ir parādīts, kādēļ pēc BE ieskatiem jauno līgumu cenas nav uzņēmumam īpaši izdevīgas.

(136) BE atgādina, ka problēma, kas jārisina ar pārstrukturēšanas plānu, būtībā ir tā, ka jaunajos apstākļos, kad elektroenerģijas vairumtirdzniecības cenas ir daudz zemākas, BE vairs nespēj uzturēt “pagātnes izmaksas”. Kā apgalvo BE, pārstrukturēšanas plāns veiksmīgi risina šo problēmu.

(137) Runājot par atbalsta paketes ietekmi uz konkurenci, BE apgalvo, ka BE atomelektrostaciju izmaksas par īslaicīgi pieprasītā ražošanas apjoma palielināšanu (ĪPRAP) ir daudz zemākas nekā jebkuram citam pamatslodzes piegādātājam, un tāpēc BE atomelektrostacijas vienmēr ir spiestas darboties. Taču precīzs BE ĪPRAP izmaksu līmenis nav svarīgs elektroenerģijas cenu noteikšanā, kas rāda, ka mazākiem piegādātājiem ir augstākas ĪPRAP izmaksas.

(138) BE skaidro, ka atomelektrostacijām nav tehniskas un ekonomiskas elastības un ka šo staciju ekspluatācija, ja tās nav pamatslodzes ražotnes, ir neekonomiska. Attiecībā uz savu tirdzniecības stratēģiju BE paskaidro, ka atomenerģijas ražošanas ekonomiskās tendences liek BE nodarboties ar sava ražojuma iepriekšpārdošanu ilgtermiņa tirgos.

(139) Kā uzskata BE, Apvienotās Karalistes elektroenerģijas ražošanā nav pārpalikuma. Runājot par kompensācijas pasākumiem, BE apgalvo, ka prasība priekšlaikus slēgt kādu BE atomelektrostaciju nedotu ekonomisku efektu, jo atbalsta paketes mērķis ir saglabāt BE atomenerģijas jaudas, kuras elektroenerģijas ražošanā ar minimālām mainīgajām resursu patēriņa izmaksām ir visracionālāk iegūtā jauda Apvienotās Karalistes tirgū. Bez tam šāds solis neļautu Apvienotās Karalistes valdībai rīkoties savas kompetences robežās attiecībā uz energoapgādes avotiem un palielinātu videi kaitīgo gāzu izplūdi gaisā.

(140) BNFL ir valsts uzņēmums, kurš darbojas atomenerģētikas nozarē. Tas piegādā, pārstrādā un uzglabā AGR kodoldegvielu, ko izmanto BE. Līdztekus darbībai degvielas sfērā, BNFL arī ekspluatē dažas Magnox atomelektrostacijas un nodarbojas ar atomelektrostaciju projektēšanu.

(141) BNFL savā iesniegumā pievērš uzmanību jautājumiem par atbalsta sniegšanu BE Pasākumu B un C ietvaros. BNFL raksta, ka visi BNFL iejaukšanās pasākumi BE pārstrukturēšanas plānā notika tā, kā būtu rīkojies privāts ieguldītājs tirgus ekonomikā un tādēļ tajos nav atbalsta elementu.

(142) BNFL paskaidro, ka saskaņā ar savu finanšu konsultantu padomu (NM Rothschild & Sons Limited – “Rothschild”) BNFL jau 2002. gada aprīlī secināja, ka “pienācīga glābšanas pakete” par labu BE būtu vēlamāka nekā BE maksātnespējas pieļaušana, zinot BNFL kā BE lielākā kreditora riskanto un nedrošo situāciju, kā arī BNFL juridiskā stāvokļa vājumu. BNFL piebilst, ka tā valde tomēr ir piekritusi esošo līgumu pārstrukturēšanai ar BE ar tādiem nosacījumiem, ka BE maksātspēja nav jānodrošina par jebkādu cenu un ka jebkurā BE piedāvātā paketē vajadzēs noteikt BNFL komerciālo izdevīgumu, ņemot vērā, ka arī šim uzņēmumam ir bilances deficīts.

(143) BNFL sīki raksturo katru piedāvājumu un pretpiedāvājumu no abām pusēm, kā arī Rothschild viedokli par tiem. BNFL arī detalizēti izklāsta BE un BNFL diskusiju secību un saturu, no kā var redzēt, ka BNFL jau izteica gatavību palīdzēt BE, pirms BE bija vērsusies pēc palīdzības pie Apvienotās Karalistes valdības, taču uzņēmums arī saprata, ka palīdzība nebūs iespējama bez pilnīga pārstrukturēšanas plāna. Diskusijas sākās jau 2000. gada maijā, kad BE pirmo reizi lūdza – toreiz nesekmīgi – piemērot līgumos ietverto paragrāfu par grūtībām. Apspriedes tika atsāktas 2002. gadā.

(144) BNFL arī uzsver, ka tas nav iesaistījies apspriedēs, kas notika starp BE un Apvienotās Karalistes valdību. Pamatojoties uz neatkarīgu juridisko un finanšu konsultantu analīzi, BNFL secināja, ka pārstrukturēšana maksātspējas nodrošināšanai atbilst BNFL komerciālajām interesēm un 2002. gada 28. novembrī vienojās ar BE par galīgajiem nosacījumiem. Tikai pēc vienošanās ar BE par galīgajiem nosacījumiem BNFL uzzināja precīzas informāciju par Apvienotās Karalistes valdības iesaistīšanos.

(145) Salīdzinot 3. septembra regulējumu un galīgo regulējumu, BNFL secina, ka to nosacījumi ir līdzīgi, un ka galīgais rezultāts bija daudz tuvāks BNFL sākuma pozīcijai nekā BE pozīcijai.

(146) BNFL detalizēti izvērtē savas komerciālās priekšrocības, ja ar pārstrukturēšanu tiek panākta BE maksātspēja, salīdzinot ar BE maksātnespējas gadījumu, savu vērtējumu pamatojot ar finanšu un juridisko konsultantu veikto analīzi. Analīze parāda, ka BE maksātnespējas gadījumā BNFL draud ievērojams risks, īpaši sakarā ar to, ka BE ir bijuši lielas nedokumentētas starpuzņēmumu iekšējo aizņēmumu bilances, kur ir iesaistīti dažādi BE grupas uzņēmumi, un ka BNFL noslēgtie līgumi ar BE bija daudzējādā ziņā unikāli, un iepriekšējos maksātnespējas gadījumos nevarētu atrast skaidru precedentu. Bez tam, kā vienīgajam kreditoram, kurš guva labumu no BE atomelektrostaciju drošības, Apvienotās Karalistes valdībai būtu bijusi galvenā loma maksātnespējas iznākuma noteikšanā. Tomēr BNFL netika garantēta iespēja iepazīties ar Apvienotās Karalistes valdības iespējamo nostāju maksātnespējas procesa laikā.

(147) Kaut arī varētu uzskatīt, ka BNFL kā galvenais BE piegādātājs varētu risināt sarunas par maksātnespēju no spēka pozīcijām, iespēju reāli piedraudēt BE ar preču un pakalpojumu piegādes pārtraukšanu mazināja vairāki faktori. BNFL atzīmē īpaši to, ka BNFL kā lielākais atsevišķais kreditors būtu galvenais finansiālais zaudētājs, ja tiktu slēgtas BE atomelektrostacijas šādu draudu izpildes rezultātā. Bez tam ir jāšaubās, vai BNFL varētu likumīgi pārtraukt līgumus un atdot BE izlietoto degvielu un atkritumus, kas jau ir saņemti, jo to neatļautu Apvienotās Karalistes kodoldrošības likumi. Un visbeidzot, kā atbildīgam atomenerģijas pakalpojumu uzņēmumam, BNFL bija jāturpina pakalpojumu sniegšana BE tādā mērā, lai šo pakalpojumu nesniegšana neradītu drošības pārkāpumu vai lai to nevarētu uztvert kā nedrošu situāciju trešajām pusēm.

(148) BNFL analīzē attiecībā uz BE maksātnespēju uzmanība ir pievērsta trim iespējamiem iznākumiem, t.i., BE atomelektrostacijas tiek slēgtas, kas nozīmētu minimālu līdzekļu atgūšanu; BNFL pārņem BE atomelektrostacijas savā īpašumā, kas nozīmē, ka BNFL uzņemas visu atbildību par kodoldrošību, kas ir riskanti un neizdevīgi; Apvienotās Karalistes valdība pārņem BE savā īpašumā un pieprasa, lai pašreizējie kreditori piekrīt ļoti lielu summu norakstīšanai.

(149) Rezultātā izrādījās, ka piedāvātā pārstrukturēšana un maksātspējas saglabāšana ir komerciāli vispievilcīgākais variants, jo tad samazinās BNFL atkarība no BE, un BNFL iegūst lielāku un drošāku ieņēmumu plūsmu, salīdzinot ar maksātnespējas variantu. Tādēļ BNFL uzskatīja, ka ir rīkojies tāpat, kā būtu rīkojies jebkurš cits privāts kreditors.

(150) Visbeidzot BNFL salīdzina citu lielo kreditoru ieguvumu kopumā ar savu ieguvumu, lai nodrošinātu, ka līgumu nosacījumi piedāvāja BNFL racionālu darījumu. Lai vēl vairāk aizsargātu savu pozīciju, BNFL arī panāca, ka galīgo noteikumu sarakstā tika ietverts punkts, ka piedāvātās koncesijas var atsaukt, ja kādam citam vērā ņemamam kreditoram tiek piedāvāti labvēlīgāki nosacījumi nekā BNFL. Rotschild analīzi koriģēja pēc tam, kad tika saskaņoti detalizētie nosacījumi, ka BE vienojas ar pārējiem lielajiem kreditoriem, un tika apstiprināts, ka BNFL noteikumi faktiski ir izrādījušies ne sliktāki par citu kreditoru noteikumiem. Turklāt neviens no līgumos ietvertajiem noteikumiem nebūs spēkā līdz pārstrukturēšanas pabeigšanai.

(151) Kas attiecas uz Pasākumu C, BNFL savā ziņojumā apgalvo: ar Rotschild palīdzību ir pārbaudīts, ka attiecībā uz parādu maksājumu termiņa atlikšanu BNFL nepiekāpjas vairāk par citiem svarīgiem kreditoriem. Kad BNFL uzzināja, ka citi kreditori iegūst labvēlīgākus nosacījumus nekā BNFL maksājumu termiņa atlikšanas ietvaros (kaut arī BNFL stāvoklis nebija tieši salīdzināms ar visu lielo kreditoru stāvokli), BNFL apsvēra, vai vajadzētu meklēt iespēju risināt sarunas par jaunu un pieprasīt procentus. Tika secināts, ka BE droši vien nevarēs maksāt procentus BNFL un nopelnīt pietiekami daudz papildus skaidrās naudas maksājumu termiņa atlikšanas periodā, lai būtu iespējams turpināt pārstrukturēšanu ar mērķi saglabāt maksātspēju. Bez tam, neraugoties uz savu stāvokli saskaņā ar maksājumu termiņa atlikšanu, BNFL panāktu labāku kopējo līdzekļu atgūšanu, ja pārstrukturēšana ar mērķi panākt maksātspēju turpinātos.

(152) BNFL apgalvo, ka tās lēmums šādi vienoties ar BE tika pieņemts autonomi un nebija saistīts ar Apvienotās Karalistes valdības norādījumiem. Tas, ka BNFL ir valsts uzņēmums, nav pietiekams iemesls, lai uzskatītu, ka BNFL lēmumi ir piedēvējami Apvienotās Karalistes valdībai. Lai gan Apvienotās Karalistes valdība ir BNFL vienīgā akcionāre, BNFL saglabā autonomu stāvokli no Apvienotās Karalistes valdības savā ikdienas komercdarbībā, un tai ir jādarbojas uz komerciālu principu pamata. BNFL savu juridisko statusu pamato ar oficiālu dokumentu. BNFL piebilst, ka sarunu laikā ar BE tās akcionārs Tirdzniecības un industrijas departaments (Department of Trade and Industry – “DTI”) tika informēts par apspriešanos ar BE. BNFL to raksturo kā tipisku komerciālu situāciju, kurā uzņēmējsabiedrībai ir akcionārs ar kontrolpaketi. DTI norādīja BNFL, ka DTI tikai atbalstītu (saskaņā ar BNFL vadības korporatīvu vienošanos) to, ka attiecībā uz BNFL tiek pārskatīti nolīgumi ar BE, kas bija noslēgti uz komerciāliem pamatiem.

(153) Greenpeace Limited ir Greenpeace International Apvienotās Karalistes nodaļa, un tās divi galvenie darbības virzieni ir kampaņu rīkošana, prasot izbeigt atomenerģijas izmantošanu, un atbalsts tīras atjaunojamās enerģijas resursu izmantošanai Apvienotajā Karalistē.

(154) Greenpeace apgalvo, ka BE iemaksu līmeņa ierobežošana kodoldrošības saistību kārtošanā ar Pasākumu A nozīmē neattaisnotu atbalstu BE darbībai un/vai BE akcionāriem, jo padara BE pievilcīgāku investoriem attiecīgajā tirgū.

(155) Kā apgalvo Greenpeace, Pasākumi B un C ir nepamatots atbalsts BE darbībai, jo šie pasākumi garantē BE ilgstošu atbalstu no BNFL puses, kas darbojas – vai tiek uzskatīts, ka darbojas – valsts vārdā vai valsts uzdevumā, ievērojot sekojošos apstākļus: a) BNFL ir neveiksmīgs uzņēmums, kurš pastāv tikai pateicoties valsts atbalstam; b) BNFL piedalījās trīspusējās sarunās ar valdību un BE, kā rezultātā tika formulēta BE pārstrukturēšanas pakete tūlīt pēc tam, kad BNFL atteicās mainīt līguma noteikumus ar BE; tādēļ Greenpeace lūdza Komisijai, lai tā pieprasa BNFL uzrādīt tās iekšējo dokumentu kopijas, lai pārliecinātos, vai BNFL bija informācija par BE konsultācijām ar Apvienotās Karalistes valdību; c) nolīgums katrā ziņā nav raksturojama kā patiesi komerciāls, jo, kā apgalvo Greenpeace, BNFL līgumi ar BE jau no paša sākuma nav bijuši un nav komerciāli nolīgumi, bet gan vairāk izskatās kā mākslīgs pasākums, kas paredzēts, lai BNFL būtu garantēta ienākumu plūsma; pārstrukturēšanas atbalsta pakete joprojām nodrošina BNFL šo ienākumu plūsmu; d) atkārtoti apspriestie maksājumu noteikumi neatspoguļo faktiskās ar sniegtajiem pakalpojumiem saistītās izmaksas, bet cenas ir saistītas ar vairumtirdzniecības cenām; tā kā ar līgumiem nodrošinātā priekšrocība ir ilgstoša rakstura un ir paredzēta saskaņā ar beztermiņa nolīgumu, šis atbalsts nozīmē ilgtermiņa atbalstu BE un nevis vienreizēju pabalstu, kas būtu paredzēts tā dzīvotspējas atjaunošanai; tādēļ šis atbalsts ir “darbības atbalsts”, bet ne “pārstrukturēšanas atbalsts”, un tas nevar būt savienojams ar kopējā tirgus principu.

(156) Greenpeace piekrīt visām Komisijas šaubām un secina, ka atbalsts neatbilst EK Līgumam. Greenpeace īpaši uzsver, ka pārstrukturēšanas atbalsts ne tikai ietekmētu esošos uzņēmējus, bet arī liegtu konkurences iespējas jauniem dalībniekiem, jo citiem pašreizējiem un jauniem dalībniekiem nebūtu iespējams izmantot savas darbības iespējas. Turklāt atomenerģijas ražotāju atbalstīšana neatbilst valdības deklarācijai par enerģijas avotu daudzveidību un atjaunojamo enerģijas avotu izmantošanu.

(157) Runājot par liekajām jaudām, Greenpeace uzskata, ka “plānotā robeža”, ko izmanto Nacionālie energotīkli, plānojot nākotnē vajadzīgās saražotās jaudas, kas nepieciešamas drošai apgādei, nav tie dati, kas būtu jāņem vērā, novērtējot enerģijas tirgus piesātinātību. Saskaņā ar Greenpeace viedokli, ir iespējams, ka attiecīgajā tirgū jau ir ievērojams strukturāls pārpalikums, kuram ir paredzams pieaugums.

(158) Greenpeace apšauba, vai dažu BE spēkstaciju slēgšana nodokļu maksātājiem izmaksātu dārgāk, jo pastāv šaubas, ka BE spēs atrast līdzekļus savu esošo saistību nokārtošanai. Greenpeace piebilst, ka tuvākajā laikā nav pamata domāt, ka Apvienotās Karaliste nevarēs izpildīt Kioto protokola mērķus.

(159) Greenpeace apgalvo, ka saskaņā ar Greenpeace iesniegtajiem ziņojumiem tūlītēja vai pakāpeniska atomelektrostaciju slēgšana ir gan praktisks, gan drošs risinājums. Greenpeace secina, ka izvēle par labu daļējai vai pakāpeniskai BE spēkstaciju slēgšanai var samazināt nepieciešamā atbalsta intensitāti.

(160) Greenpeace izsaka viedokli, ka EURATOM līgums neizslēdz iespēju analizēt valsts atbalstu saskaņā ar EK Līgumu. Tā kā EURATOM līgumā nav nozaru noteikumu, kas būtu piemērojami attiecībā uz atbalsta sniegšanu atomenerģijas ražošanas nozarei, ir jāņem vērā EK Līguma vispārējie noteikumi par valsts atbalstu. Greenpeace citē apvienotās lietas 188 un 190/80 “Francija u.c. pret Komisiju” (16). Greenpeace arī piekrīt, ka atbalsta pasākumi attiecas uz jautājumiem, kurus var regulēt, izmantojot EURATOM līgumu, bet tikai tādā mērā, cik tie ir saistīti ar atomenerģijas ražošanas iekārtu slēgšanas tehniskās drošības aspektiem. Greenpeace secina, ka šeit minētie pasākumi nav nepieciešami, lai sasniegtu attiecīgos mērķus, un ka jebkāda veida ilgstošu darbības atbalstīšanu nevar uzskatīt par nepieciešamu tehniskās drošības saglabāšanai apstākļos, kad ir drošs un ekonomisks izvēles variants – pakāpeniski pilnīgi vai daļēji slēgt BE spēkstacijas. Kā uzskata Greenpeace, Komisijai vajadzētu ņemt vērā Kopienas Pamatnostādnes par valsts atbalstu vides aizsardzībai (17).

(161) Powergen ir viens no lielākajiem elektroenerģētikas sektora dalībniekiem Anglijā un Velsā. Tam pieder 11 % no ražošanas jaudām (BE pieder 14 %), un tas nodrošina ievērojamu daļu no piegādes pakalpojumiem lielajiem industriālajiem un komerciālajiem patērētājiem, kā arī mazajiem un vidējiem uzņēmumiem un iedzīvotājiem. Powergen īpašnieks ir E-ON.

(162) Powergen iebilst pret atbalsta paketi, apgalvojot, ka šis atbalsts ļaus turpināt BE atomelektrostaciju darbību, kas pretējā gadījumā būtu slēdzamas. Šajā sakarā Powergen apstrīd Apvienotās Karalistes iestāžu pausto viedokli, ka spēkstacijas tiktu ekspluatētas jebkurā gadījumā. Powergen izsaka bažas, ka atbalsts ļautu BE piedāvāt mākslīgi radītas zemas cenas, lai iegūtu savu tirgus daļu lielo klientu apgādē ar enerģiju un ienāktu mājsaimniecību apgādes sektorā. BE var arī iegūt iespēju ieguldīt līdzekļus elektroenerģijas ražošanā, neizmantojot atomenerģiju.

(163) Attiecībā uz kompensējošiem pasākumiem, Powergen vēlas saņemt konsultācijas par jebkādiem kompensējošiem pasākumiem, kas tiktu īstenoti, un min trīs iespējamos:

(164) Pirmkārt, Dungeness B atomreaktoru slēgšanas termiņa pārcelšana uz 2004. gada aprīli. Kā uzskata Powergen, ja šī slēgšanas termiņa maiņa tiktu pietiekami laikus darīta zināma, šajā laikā varētu izveidoties attiecīgā tirgus kapacitāte, lai saglabātu pietiekamu peļņas līmeni.

(165) Otrkārt, mērķtiecīga atbalsta līdzekļu novirzīšana, aizliedzot BE nerentablo kapitāla daļu (AGR spēkstaciju) un citu BE komercstruktūru savstarpēju subsidēšanu, kas nozīmētu, ka BE ražošanas un piegādes struktūras ir atsevišķas organizācijas katra ar savu grāmatvedību, arī nosakot īpašu kontroli par BE naudas izmantošanu, lai nodrošinātu, ka valsts piešķirtā nauda netiek novirzīta citiem mērķiem, kas nav BE kodoldrošības saistību maksājumi. Šādiem pasākumiem būtu jāpaliek spēkā, kamēr tiek veikti pārstrukturēšanas plāna pasākumi.

(166) Treškārt, konkurences deformācijas novēršana elektroenerģijas mazumtirdzniecībā, aizliedzot BE pārdot enerģiju zem izmaksu līmeņa (ievērojot izmaksas par enerģijas iegādi vairumtirdzniecībā plus pārējās ar pirkšanu saistītās izmaksas), nosakot ierobežojumu BE tirgus daļai rūpniecisko un komerciālo klientu apgādē ar enerģiju (minot 20 % kā norādi) un aizliedzot BE ienākšanu jaunos mazumtirdzniecības klientu sektoros. Šādiem pasākumiem vajadzētu palikt spēkā, kamēr tiek veikti pārstrukturēšanās plāna pasākumi, un šo pasākumu efektivitāte Komisijai būtu jāizskata 5 gadus pēc to ieviešanas.

(167) Runājot par atgriešanos pie ekonomiskās dzīvotspējas, Powergen apgalvo ka scenāriji, kurus ņem vērā Apvienotās Karalistes iestādes, nosakot BE dzīvotspēju nākotnē, ir pārāk optimistiski, īpaši attiecībā uz BE spēkstaciju pastāvēšanas iespējām, salīdzinot ar pieredzes kritērijiem.

(168) Visbeidzot Powergen uzskata: “Ir labi zināms, ka EK Līgumā ietvertie valsts atbalsta noteikumi attiecas uz atomenerģijas nozari, neraugoties uz EURATOM līguma spēkā esamību”. Tie attiecas uz 1990. gada lietu tāpat kā uz Greenpeace minēto.

(169) InterGen ir globāla enerģijas ražošanas firma, kura darbojas visos kontinentos. Tai pieder 2 % no attiecīgajām ražošanas jaudām Anglijā un Velsā, kur darbojas divas spēkstacijas un viena tiek būvēta (BE pieder 14 %). InterGen pārdod lielāko daļu elektroenerģijas vairumtirdzniecībā, bet daļu no tās uz ilgtermiņa līgumu pamata. Firma aktīvi darbojas arī gāzes tirgū; tās kopīpašnieki ir Shell un Bechtel.

(170) InterGen savos komentāros raksta, ka piegādes Apvienotajā Karalistē ir nodrošinātas un ka tehnisko kodoldrošību varētu pārzināt uzņēmuma pārņēmēji. InterGen vērš Komisijas uzmanību uz to, ka BE atbalstīšana ir kaitējusi un kaitē InterGen, kā arī atgādina, ka citi InterGen konkurenti, piemēram, Teeside Power Limited, kuri ir arī BE kreditori, pārstrukturēšanas plāna ietvaros bauda labvēlīgāku attieksmi, salīdzinot ar InterGen. InterGen apgalvo, ka gadījumā, ja Komisija atļaus sniegt atbalstu BE, InterGen un tās filiālēm būtu jāsaņem kompensācija par nodarītajiem zaudējumiem.

(171) Šī trešā persona savos komentāros raksta, ka prese jau agrāk ir ziņojusi, ka pirms BE pārstrukturēšanas kodoldegvielas pārstrāde ir maksājusi aptuveni 1 000 GBP/kg smago metālu (SM). Pēc BE pārstrukturēšanas šī cena saskaņā ar BNFL un BE nolīgumu ir 150 GBP/kg SM, kas ir par 85 % mazāk nekā sākotnēji. Turklāt sākotnējos BNFL un BE pārstrādes līgumos cena bija izmaksas plus vērtība, un tas nozīmē, ka pamatslodzes klienti varētu ar līgumu palīdzību iegūt pārstrādes tiesības, ja vien viņi piekristu (proporcionāli rēķinot) uzņemties visas izmaksas par pārstrādi plus peļņas procentus. Ievērojot šo situāciju, ja pārstrādes izmaksas, par kurām ir panākta vienošanās ar pamatslodzes klientiem, sedz šīs izmaksas tikai 1 000 GBP/kg SM līmenī, tas nozīmē, ka jaunā ar BE saskaņotā cena nespēs segt šīs izmaksas. Pat ja tiek noslēgti jauni līgumi, cena sasniedz GBP 1 000 GBP/kg SM (rēķinot 2003. gada cenās).

(172) Trešā persona savā komentārā secina, ka šīs cenas norāda uz to, ka BNFL sarunās ar BE nav rīkojies kā privāts investors tirgus ekonomikā, ja vien BNFL šos izdevīgos noteikumus nepiedāvā arī citiem klientiem.

(173) Drax ir lielākais elektrības ražotājs Rietumeiropā, kurš izmanto ar oglēm kurināmu ģeneratoru. Agrāk tas piederēja pie AES Corporation, kas ir ASV bāzēta enerģētikas grupa, kurai pieder daļas elektroenerģijas ražošanas, sadales un piegādes uzņēmumos visā pasaulē. AES Corporation 5. augustā cedēja saviem kreditoriem kontroli pār Drax. 2003. gada 30. augustāDrax paziņoja par ekskluzīvu nolīgumu ar AS International Power par dalību Drax pārstrukturēšanā.

(174) Kā apgalvo Drax, Pasākumi A, B un G nozīmē valsts atbalstu EK Līguma 87. panta 1. punkta izpratnē. Drax piekrīt, ka Pasākumi D, E un F nenozīmē valsts atbalstu. Drax viedoklis ir tāds, ka atbalsta apjomu ir grūti aprēķināt. Attiecībā uz Pasākumu A, Drax uzskata, ka tā apjoms varētu būt ievērojami lielāks nekā patlaban tiek lēsts, īpaši sakarā ar to, ka saistības sakarā ar spēkstaciju slēgšanu Apvienotajā Karalistē nav dokumentētas, un ka ir maz ticams, ka BE piedalīsies kodoldrošības izmaksu segšanā. Apvienotās Karalistes valdība vienmēr uzņemsies galīgo atbildību par pēcprocesa un slēgšanas saistībām. Apvienotās Karalistes valdība nekad neatļaus BE ciest neveiksmi. Drax izsaka viedokli, ka nodokļa neiekasēšana pati par sevi būtu jāpasludina par atbalstu.

(175) Attiecībā uz BNFL līgumu jauno apspriešanu Drax uzskata, ka neviens investors nebūtu vienojies par tādiem komerciāli neizdevīgiem nosacījumiem, kas paredz tam ievērojamus zaudējumus tagad un nākotnē, arī neatkarīgi no līgumā ietvertā punkta par grūto situāciju un neraugoties uz to, ka BE ir BNFL lielākais klients. Ir skaidrs, ka jauno sarunu rezultātā BNFL situācija ir nopietni pasliktinājusies. Rezultāts būs iepriekš noteiktās ikgada maksas samazināšana attiecībā uz degvielas piegādi par 5 miljoniem līdz 20 miljoniem GBP gadā. Šo viedokli apstiprina BNFL 2004. gada grāmatvedības atskaites. Bez tam izrādās, ka pat tad, ja BE vajadzētu iecelt pārvaldītāju, BE spēkstacijas turpinātu darboties un tāpat būtu vajadzīga degvielas piegāde un apsaimniekošanas pakalpojumi, izlietotās degvielas apstrāde un aizvākšana. Tad jājautā, vai pārvaldītājs būtu varējis panākt šādus noteikumus no BNFL. Turklāt BNFL varētu izmantot citas komerciālas iespējas, ja samazinātos tā sadarbība ar BE. BNFL darbība nav organizēta kā tirgus ieguldītāja darbība. Jāsecina, ka Pasākums B ir valsts atbalsts.

(176) Drax pauž viedokli, ka nolīgums ar BNFL par maksājumu termiņa atlikšanu, kā paredzēts Pasākumā C, arī ir valsts atbalsts, jo atliktā termiņa laikā BNFL nesaņem procentus kā citi iesaistītie kreditori.

(177) Drax tālāk komentē atbalsta paketes atbilstību likumam. Drax neapšauba to, ka BE kā uzņēmums atrodas grūtā situācijā. Tomēr Drax izsaka viedokli, ka BE neaizsargāto stāvokli pilnā mērā ir izraisījis tās vadības neizskaidrojamais lēmums pārdot BE mazumtirdzniecības biznesu. Turklāt BE varēja samazināt savas izmaksas, slēdzot dažas vai visas savas spēkstacijas, jo dažu atomelektrostaciju ekspluatācija maksā dārgāk nekā to pagaidu slēgšana.

(178) Kas attiecas uz BE ekonomiskās dzīvotspējas atjaunošanu, Drax uzskata, ka piedāvātais plāns nav reāls pārstrukturēšanas plāns. Turklāt BE ir un vienmēr būs citādā situācijā nekā tās konkurenti. BE turpinās ražot enerģiju un pārdot to tirgū par jebkuru cenu un pastāvīgi jutīs spiedienu no augšas attiecībā uz cenu, kas nāk par sliktu visiem BE konkurentiem.

(179) Drax iebilst pret to, ka Apvienotās Karalistes valdība izmanto ĪPRAP izmaksas kā atbilstošu BE dzīvotspējas mērauklu. Pārstrukturēšana atbrīvo BE no atbildības par atomenerģijas ražotāja galvenajām izmaksām. Ikviena uzņēmuma lēmums par to, vai sākt darbību konkrētā tirgū un vai turpināt konkurēt šajā tirgū pamatosies uz to, vai tas pietiekami īsā laikā spēj segt savas vidējās izmaksas un arī gūt pieņemamus ienākumus no ieguldījumiem. To nevar sacīt par BE, kas ir atbrīvots no visiem komerciālā riska faktoriem.

(180) Runājot par atbalsta sniegšanas ilgumu, Drax uzskata, ka nenoteikta apjoma saistību finansēšana tik tālā nākotnē nav savienojama ar Pamatnostādnēm. Drax arī norāda, ka ilgstošu atbalstu uzņēmuma darbībai nevar uzskatīt par minimālo nepieciešamo atbalstu. Turklāt, kas attiecas uz BE pašu ieguldījumiem, Drax atzīmē, ka nav skaidrības par ienākumiem no aktīvu pārdošanas un ka BE ieguldījums NLF nāk no atbalstu ietverošas skaidrās naudas plūsmas, un to nevar ņemt vērā.

(181) Runājot par jaudu pārpalikumu un kompensācijām kreditoriem, Drax atzīmē, ka jaudu pārsniegums par 20 %, kas minēts lēmumā uzsākt procedūru, attiecas tikai uz maksimālo slodžu laiku ziemas mēnešos. Kā ziņo Nacionālie patērētāju tīkli (NGC), jaudas pārpalikums virs vidējās maksimālās slodzes ziemā ir 20,3 %. Kā uzskata Drax, būtu racionāli, ja jebkurš BE operators vasaras mēnešos slēgtu attiecīgo daļu no savām ražošanas jaudām. Tas dotu tīros ietaupījumus.

(182) Drax uzskata, ka ir iespējami vairāki kompensējoši pasākumi un/vai grozījumi, ko varētu paredzēt pārstrukturēšanas plānā, zināmā mērā nodrošinot, ka pārstrukturēšana notiek saskaņā ar Pamatnostādnēm, un ka tiek piedāvātas kompensācijas tiem konkurentiem, kuri atbalstu nesaņem. Drax iesaka rīkoties šādi: a) Atdalīt BE no konkurences tirgus, radot atomenerģijas obligātā iepirkuma sistēmu, maksājot par enerģiju iepriekš noteiktu cenu, kas būtu līdzīga cenai, kas minēta noteikumos par atjaunojamās enerģijas iepirkumu. BE nekad nevarēs pienācīgi pārstrukturēt, lai ļautu tai godīgi konkurēt ar tirgus dalībniekiem, kuri nesaņem atbalstu. Ja BE enerģijas ražošanu nevar atdalīt no tirgus, tad labākais risinājums ir to nodalīt no konkurences tirgus. Atomelektrostaciju ražotās enerģijas cenu vajadzēs regulēt, un to varētu noteikt saskaņā ar kapitāla izmaksām un citiem tradicionāliem cenu regulēšanas parametriem. Tas atbilstu Apvienotās Karalistes valdības interesēm par piegādes drošību un kodoldrošību, un vairs netiktu izkropļota konkurence. b) Samazināt termiņu un pārvērtēt riskus BNFL līgumos par labu BNFL. c) Samazināt ieguldījumu apjomu Egboro spēkstacijā. d) Aizliegt turpmāku īpašumu iegādi vai darbību kā vadošajam tirgus dalībniekam. e) Panākt Apvienotās Karalistes valdības saistību, ka atbalsts būs vienreizējs.

(183) Drax sniedz arī komentāru par saistību ar EURATOM līgumu. Drax uzskata, ka EK Līgumā un EURATOM līgumā ir ietverti savstarpēji papildinoši, bet ne pretrunīgi mērķi.

(184) Komentārus sniedza arī Arodbiedrības par drošu atomenerģiju (Trade Unionists for Safe Nuclear Energy) līdzsvarotas enerģētikas politikas ietvaros – TUSNE (18), Robets Frīrs (Robert Freer) (19), Apvienotās Karalistes ķīmiskās rūpniecības asociācija (UK Chemical Industries Association – “CIA”) (20), John Hall Associates (“JHA”) (21), Enerģijas intensīvo lietotāju grupa (Energy Intensive Users Group – “EIUG”) (22), Terra Nitrogen (23), Energywatch (24), Teollisuuden Voima Oy (“TVO”) (25), National Grid Transco (26), Karaliskā Tehniskā Akadēmija (Royal Academy of Engineering) (27), Enfield Energy Centre Limited (“EECL”) (28), Energy Information Centre Ltd (“EIC”) (29), Lielāko enerģijas lietotāju padome (Major Energy Users' Council Ltd – “MEUC”) (30) un vēl viena trešā persona, kas vēlējās palikt anonīma.

(185) TUSNE, Roberts Frīrs (Robert Freer), CIA, JHA, EIUG, Terra Nitrogen, EIC un MEUC izsaka bažas par energoapgādes nodrošinājumu Apvienotajā Karalistē un savos komentāros raksta, ka BE atomelektrostaciju slēgšana draudētu ar strāvas pārtraukumiem un būtu pretrunā patērētāju interesēm. Dažos komentāros ir arī uzsvērts, ka atteikšanās no BE atomelektrostacijām Apvienotajai Karalistei ļoti apgrūtinātu Kioto protokola saistību izpildi, jo šīs spēkstacijas nodrošina energoapgādes avotu daudzveidību. Minētās organizācijas raksta, ka valsts izmaksas, nolemjot BE neveiksmei, tālu pārsniegtu to cenu, kas tiktu maksāta par tās pārstrukturēšanu, un ka atbalsts ir nepieciešams.

(186) Anonīmā trešā puse raksta, ka BE izmanto valsts atbalstu, lai agresīvi iekarotu vietu tirgū ar dempinga cenām. Tiek minēti gadījumi, kad BE ir it kā piedāvājusi cenas, kuras ir par 10 līdz 15 % zemākas par konkurentu cenām. Trešā puse apgalvo, ka tādi piedāvājumi nav iespējami bez valsts atbalsta un tādēļ nevar sacīt, ka tie ir domāti uzņēmuma dzīvotspējas atjaunošanai.

(187) TVO apgalvo, ka no BE piedzīvotajām grūtībām nevajadzētu secināt, ka atomelektrostacijas liberalizētā elektroenerģijas tirgū nevar būt konkurētspējīgas.

(188) National Grid Transco apgalvo, ka patlaban jaudas rezerves robeža Anglijā un Velsā ir mazāka nekā sākotnēji paredzēts un nevar būt uzskatāma par strukturālu jaudas pārpalikumu. National Grid Transco min 20 % piegādes nodrošinājuma rezervi kā robežu, kuru pārsniedzot var runāt par jaudu pārpalikumu. National Grid Transco prognozē, ka piegādes drošības robeža optimistiskā scenārijā būs mazāka par 20 % vismaz līdz 2006. gadam. Pesimistiskā scenārijā piegādes drošība vienmēr būs zemāka par 20 % un 2009. gadā pat kritīsies līdz 8,5 %. National Grid Transco secina: ja jāpieprasa kādas spēkstacijas slēgšana kā kompensējošs pasākums, tas būtu jāizziņo tirgū savlaicīgi (3-4 gadus iepriekš), lai dotu iespēju tirgum šo pārmaiņu kompensēt.

(189) EECL apgalvo, ka visus elektroenerģijas ražotājus (ne tikai BE) ir smagi skārušas elektrības zemās vairumtirdzniecības cenas Apvienotajā Karalistē. EECL apstrīd Apvienotās Karalistes iestāžu viedokli, ka ĪPRAP izmaksas varētu būt kritērijs, kas nosaka atbalsta deformējošo ietekmi, jo šīs izmaksas neatspoguļo spēkstacijas dzīvotspēju vidējā līdz ilgā laika periodā. EECL apgalvo, ka iepriekšpārdošanas tirgus krītošās cenas vislabāk parāda, ka tirgū ir strukturāls pārpalikums.

IV. APVIENOTĀS KARALISTES KOMENTĀRI PAR PROCEDŪRAS UZSĀKŠANU

(190) Apvienotās Karalistes iestādes informēja Komisiju, ka šobrīd vietējie nodokļi kopā ar parastajiem procentiem ir nomaksāti.

(191) Apvienotās Karalistes iestādes min kā sākotnēju komentāru - pat tad, ja Komisija secina, ka Pasākums B ietver atbalsta sniegšanu, līgumi ir sastādīti tā, ka rezultātā iegūtās BE pagaidu priekšrocības automātiski izbeidzas līdz ar tiesībām, ja atbalsta pakete netiek apstiprināta. Jaunajos līgumos ir paredzēts, ka tie neiegūst paliekošu spēku, ja netiek apstiprināta atbalsta pakete.

(192) Tālāk Apvienotās Karaliste sniedz komentārus par privātā ieguldītāja kritēriju. Apvienotās Karaliste apgalvo, ka BNFL ir rīkojusies tāpat kā jebkurš privāts kreditors. Apvienotās Karalistes iestādes īpaši apstrīd apgalvojumu, ka BNFL nolīguma nosacījumi ir labvēlīgāki par tiem, ko līdzīgos apstākļos būtu garantējis kāds privāts kreditors. Apvienotās Karaliste apgalvo, ka ir nepieciešams analizēt, vai BNFL, par jaunu apspriežot savus līgumus, attiecībās ar privātiem kreditoriem ir rīkojies līdzīgi tam, kā definējusi Kopienu Tiesa savā spriedumā par lietu DM Transport (31).

(193) Apvienotās Karaliste apgalvo, ka Komisija, šķiet, nav izpratusi notikumu gaitu. Kā paskaidro Apvienotās Karalistes iestādes, BNFL neiebilda, ka tiek izmantots līguma paragrāfs par grūtību iestāšanos, bet gan pretēji Komisijas pārliecībai bija izteikusi vēlēš